text:
Incamake y’ ishusho y’igitabo cy’Ibyahishuwe (Igice 5) Rev Pastor Antoine RUTAYISIRE
Mu isomo twarangirijeho twari twabonyeko buri mujyi wagiraga ikigirwamana usenga , twaritwabonye ko muri Efeso basengaga aruteme cyangwa diyane mu kigiriki, naho muri Simuruma basengaga umwami wa mbere wategetse Roma akaba yaritwaga Tiberiyusi ibi byose byaberaga ibisitaza abakirisito bicyo gihe.
Iyi mijyi yose yari imijyi y’abagiriki ariko mu gihe cy’ubutegetsi bwa Roma
Uyu munsi rero turakomeza tureba uko ubuzima bwo mu yandi matorero bwari bumeze ku bakirisito.
Muri Perugamo: Niwo wari umurwa mukuru wa Aziya ni ukuvuga aho iriya mijyi yose yari iri, ntabwo ari Aziya iyi iriho tumenyereye y’ubushinwa n’ibindi bihugu. Ubu ni mu bugiriki bw’uno munsi, kera Aziya yabaga hariya iriya mijyi yari iri. Perugamo rero niyo yari umurwa mukuru , ubwo niho ibintu byose byahuriraga. Urusengero rurini rwari ruhari rwari urw’ikigirwamana kitwaga asikoripiyosi yari imana y’ubuvuzi , ingoro yayo yabagamo inzoka bakuyemo amenyo zitarumana. Ababaga barwaye indwara zitandukanye baragendaga bakarya mu ngoro ya asikoripiyosi ni njoro wagira imana imwe muri izo nzoka ikakunyuraho igendagenda ikamenyango imana yagukozeho ubwo burwayi bwawe bwagiye.
Mujya mubona biriya birango biboneka ku byapa biba ku mafarumasi (Phamarcy) ariko ntabwo ari inzoka zose, izo muzabona hariho agakoni babikuye kuri yayindi ya mose yamanitse mu butayu abayirebye bagakira ariko abandi bakoresha iyo nzoka ya asikoripiyosi hari Farumasi uzabona iyo nzoka idafite iyo nkoni, kuko byose byabaga bishingiye kuri iyo mana y’ubuvuzi. Ku bakirito na none inzoka yari satani kumva wagiye kwivuza kwa asikoripiyosi, abakirisito bari bafite ibibazo bikomeye kumva iyo barwaraga ntibakire igishusho cyari gihari ni uko nabo bagendaga kwivuza mu ngoro ya asikoripiyosi. Kandi nuno munsi mujya mubibona hari igihe umuntu afatwa n’abadayimoni akajya mu bapfumu cyangwa mu barangi bakakubwirango ariko hariya baravura kurusha n’abanyamasengesho.
Kubera hari mu murwa mukuru hari n’ingoro ya Diyese, yari imana nkuru yabo n’ikindi kigirwamana kikigore kitwaga tena izo zombi zari imana nkuru z’abagiriki. Diyese niyo yari imana nkuru y’abagiriki kandi yari ingabo. Perugamo yari iya kabiri kuri simuruna twabonye mu kuramya umwami kuko nabo bari bafite aho bajya gufatira amaseritifika(Certificate) muri kino gihe Yohana yandikaga.
Muri Tuwatira: Wari umujyi muto ariko muri tuwatira niho bari bafite amashyirahamwe menshi y’ubucuruzi bivugango abakirisito bari batuye i tuwatira byarabagoraga kuhakorera kuberako ni umujyi w’ubucuruzi kandi kugirango ucuruze ugomba kuba mu ishyirahamwe. Mu buryo bw’ibigirwamana tuwatira ntacyo yari ifite ariko mu buryo bw’ubucuruzi yari ihambaye.
Muri Sarudi: Iyo usomye mu mateka ya sarudi, sarudi wari umujyi ukomeye mu buryo bwa gisirikare kandi wariwubatse ahantu ku musozi hejuru nonesho kubera n’ubukire bwinshi baribafite no kuba udashobora gufatika byoroshye mu buryo bwa gisirikare byatuma haba abantu badamaraye. Mumujyi wa sarudi nta bindi bintu byinshi cyane bihari , ntacyo bawuvugaho mu buryo bw’ibigirwamana n’ingoro zindi, muraza no kubibona itorero ry’i sarudi ntabwo ryari rifite ikibazo cy’ibigirwamana, iri dini rifite ikindi kibazo, iyindi mijyi itorero ryari rifite ibibazo biturutse hanze ariko i Saruda bari bafite ikibazo gituruka mo imbere uko umujyi wari umeze ni nako itorero ry’ i sarudi ryari rimeze bari badamaraye mu byaha. Sarudi yo n’undi mujyi muzi muri Bibiliya witwa Korinto bari bameze nk,i Sodoma na Gomora, iyo umuntu yavugaga ngo agiye i Sarudi cyagwa agiye i Korinto , barakubazaga ngo ese ugiye Sarudi kunywa no gusambana ? Korinto ho yari yarabaye iciro ry’umugani ku buryo kuko n’inshinga mu kigiriki ivuga gukora ibyaha birenze urugero bayitaga Gukorintiza mbese gukora ibyaha nk’abanyekorinto. Korinto bari bazwiho kwenga inzoga nyinshi.
Muri Filadelifiya: wo wari umujyi uba mu mubande hafi n’ikirunga , burya ubutaka bw’iburunga bukunda kweramo imizabibu, ikigirwamana cy’ i Filadelifiya mushobora kukigenzura mukakimenya, kuberako bagiraga divayi nyinshi kuko bari bafite imizabibu, cyitwaga diyonizosi yari Imana ya divayi ni nayo yabyaye gutambagiza isakaramento kuberako iyo babaga bejeje imizabibu abagiriki bakoraga icyo bitaga karinavare bo n’abanyaroma. Karinavare rero nkabimwe twabonye by’urusengero rwa diyane cyangwa aruteme gusa karinavare byo ntibyakorerwaga mu rusengero , byakorerwaga ku karubanda , abantu barahagurukaga mu gitondo bakagenda bagaheka diyonizosi (Imana ya divayi ) bakayitembereza ariko uko bayitembereza niko babyina, niko banywa, uwo munsi byari byemewe gusambana n’uwo ushaka wapfaga kuba ufite umugore mwahuye , babaga banyoye bahejeje, Filadelifiya ni aha ngaho bari bari. Mu gihe cya diyonizosi abakirisito nabo bajyaga banyuzamo nabo bakajya muri karinavare, noneho kiliziya irabireba iravuga ngo reka mu gihe batambagije imana ya divayi , natwe tujye dutambagiza umucunguzi wacu, aho kugirango abakirisito bajye bajya kwifatikanya n’abapagani, mu gihe aba pagani bari mu byabo , twe tujye duca iyindi nzira tujye gutambagiza umwami wacu uko niko isakarameno ryavutse. Gutambutsa isakarameno byavutse ari ugusimbura gutambagiza diyonizosi mu gihe cya karinavare, burya na Noheli n’indi minsi mikuru yagiye ivuka. Ikindi kintu cyabaga muri filadelifiya habaga ingoro z’imana z’abagiriki zose.
Akantu keza kabaga hano filadelifiya , iyo umuntu yabaga yaragize umumaro muri societe, batoranyaga imwe muri izo ngoro z’ibigirwammana bakamushyiriramo inkingi bakandikaho izina rye. Muraza kubibona Yesu abwira abakirisito ngo namwe uzihangana akageza imperuka nzamugira inkingi mu rusengero rw’Imana yanjye kandi nzandikaho izina rye. Ni ukubabwira ngo mwijya muri biriya namwe nzabagira inkingi mu rusengero rwanjye ibyo tuzabigarukaho.
Muri Lawodikiya: Uyu mujyi wari uzwi cyane, warizwiho amabanki menshi iyo washakaga cashi wajyaga Rawodokiya , ikindi Lawodokiya yarifite uruganda rukomeye rw’imyenda , bari bafite uruganda rukomeye rw’imiti muraza kubibona mu bigereranyo Yesu akoresha abwira abantu b’i Lawodokiya yubakira kuri biriya bintu bitatu bari bakungahayeho : amabanke menshi, uruganda rw’imyenda, n’uruganda rukora imiti ivura amaso.
Iyi mijyi yose uko ari irindwi nidusubira inyuma , muraza gusanga buri torero ryarahawe ubutumwa bujyanye naho riri n’ibibazo bihari ariko hari ibibazo amatorero yose yahuriragaho uretse iry’i Sarudi , Yesu yabwiyeko bameze nk’umujyi batuyemo, ugaragara ufite izina ariko nturiho. Andi matorero yose yarafite ikibazo cy’amanikorayiti.
Ibihe byose birasa, ibyabaye byongera kubaho kuko uzitegerezo ibibazo bari bafite nuyu munsi turabibona mu itorero, twamaze kubibona mu mujyi y’abagiriki bari bafite ibibazo bitatu: Ikibazo cy’ibigirwamana by’abagiriki, kuramya umwami ikindi bari bafite umuco wo gusambana no kunywa ibisindisha , ikibazo cyabayeho ni igihe ubukirisito bwaje buvugango ntibakwiye gusinda, ntibakwiye gusambana, ntibagomba no gusenga ibigirwamana, nta n’umuntu wakwiye gupfukamira , noneho hatangira kuza abigisha batangira kwigisha baravugango mureke tujye tugenza buhoro ibyo aribyo byose ntacyo bitwaye kujya mu ngoro y’ikigirwamana, batangira no kuvugango n’ibintu byo gusambana ntimukabikabirize , ati twese dufite umubiri kandi dukizwa ku buntu, no gusambana ntabwo Imana izabiguhora kuko irabiziko ufite umubiri , hamwe izi nyigisho bazita iz’abanikorayiti zagera i tiwatira bakazita iza Yezebeli kuko zose zarasaga zigishaga abakirisito kurya intonorano no gusambana kubera iki nicyo kibazo cyari mu bugiriki .
Ikibazo dukwiye kwibaza:ese uyu munsi ntibyaba ariko bimeze ? kuberako uko isi igenda ihinduka usanga rimwe na rimwe iyo abakirisito batitonze niko bagenda.
Tuzakomeza ubutaha, tubararikiye kuzakomeza kumva igice kizakurikira kandi Imana ibakomeze murusheho kuyumva no kuyumvira ndetse no gushyira mu bikorwa ibyo usabwa.


c: text/html

text:
Bamwe mu baturage bo mu karere ka Rulindo mu Murenge wa Kisaro hamwe mu hagaragara amatarase y’indinganire barishimira ubu buryo bw’imihingire igezweho kuko ngo umusaruro wikuba inshuro zisaga 10 ugereranyije no guhinga bisanzwe ahadakoze aya materase.
Mu murenge wa Kisaro ho mu karere ka Rulindo ni hamwe mu hagaragara ku bwinshi amaterase y’indinganire ku misozi, iyo uganiriye n’abahatuye bakubwira ko aha ari mu hambere hageze iyi mihingire mu Rwanda , biturute ku mufrere witwa Cyrille wayahingishije, icyo gihe ngo bamwe barabirwanyije bavuga ko bitubya ubutaka, ariko hari n’abandi abahise babyumva.
Nyuma yo gufata iyambere bagahinga muri ubu buryo ngo umusaruro warabonetse ariyo mpamvu aya materase arambye muri iki gice, ndetse uhinze wese akishimira guhinga muri ubu buryo, dore ko banagira amahirwe y’imishinga ikunda kubafasha mu kubacira aya materase, umusaruro ngo ukaba wikuba inshuro zisaga 10 ugereranyije n’umusaruro babonaga bagihinga mu buryo bwa gakondo.
Amaterase y’indinganire ni imwe mu mitunganyirizwe y’ubutaka ifasha mu gutera imbuto zirobanuye, kandi mu murima umwe uburyo bwo gufata amazi bukoroha, isuri ikarwanywa kuko ayo mazi agabanyirizwa umuvuduko ,ifumbire ikarama mu butaka kuko ntakiyirukankana, ibyo byose kimwe n’ibindi byakwiyegeranya bigatuma umusaruro uboneka ari mwiza kandi mwinshi nkuko abaturage babyiyemerera.

robotstxt: allowed

filter: keep


text:
Ishami ry’Umuryango w’Abibumbye ryita ku mpunzi, HCR, rivuga ko impunzi zo muri Afurika zagombye gufatwa nk’izifite akamaro, aho gufatwa nk’umutwaro ku bihugu byazakiriye gusa.
Ibyo Ruud Lubbers yaraye abitangarije mu nama i Tokyo mu Buyapani yigaga ku kibazo cy’Abanyafurika bagera kuri miriyoni 15 bavanywe mu byabo n’intambara. Ayo magambo yayatangaje kandi mu gihe isi yose yitegura kwizihiza umunsi wahariwe impunzi.
Lubbers avuga ko kudakoresha impunzi mu mirimo yongera umusaruro bishobora gutuma nyuma zishora mu ntambara aho zabonetse, cyangwa zikibasirwa n’abashimusi b’abantu.
HCR yita ku mpunzi zigera kuri miriyoni 20 hirya no hino ku isi. Muri izo mpunzi miriyoni 4 ziri Afurika.
Shakira izindi nkuru z'Afurika hano.
Saba amakuru muri email yawe hano.


text:
Ingoma zabanjirije ingoma y’u Rwanda rw’Abanyiginya zategekwaga n’Abahutu. Dore uko zari ziteye duhereye ku bwoko bw’abazitegekaga :
1. Abenengwe
Ingoma yabo yitwaga Nyamibande. Bategekaga u Bungwe. Ni igihugu cyabumbaga u Busanza bw’amajyepfo, u Bufundu, Nyaruguru, Bashumba, Nyakare, u Buyenzi. Ikiranga bwoko cyabo cyari ingwe. Umwami wari uriho ku mwaduko w’Abanyiginya yari Rwamba akaba yari atuye mu bya Nyakizu muri Butare.
Hari amukomokaho bitwa Abenerwamba. Undi mwami w’umwenengwe wategekaga igihugu cye kijya gutsindwa n’u Rwanda ni Samukende, umugabo wa Nyagakecuru ko mu Bisi bya Huye. Umuhungu w’uwo Samukende ari we Rubuga, yaratsinzwe maze igihugu cye kigarurirwa n’u Rwanda.
2. Abasinga
Ingoma yabo yitwaga Mpatsibihugu. Bakunze kuvuga ko akarere bari barimo kari kagari cyane. Twibuke ko Abasinga bari ugutatu: ab’ibanze ari bo Basinga b’abasangwabutaka, hakaba n’abandi baje nyuma y’Abanyiginya, ari bo Abanukamishyo n’Abagahe.
Abo Basinga b’abasangwabutaka banabitaga « Ababyarabami », kuko abami ba mbere barindwi b’u Rwanda bikurikiranyije bavuka ku Basingakazi. Umwe mu bami babo w’igihangange ngo yitwaga Rurenge. Ibyo byatumye bamwe banabita Abarenge; ni ukuvuga ariko inzu ivamo abami babo nk’uko tuvuga Abahindiro (Abanyiginya).
Igihe cy’umwaduko w’Abanyiginya, umwami w’umusinga yari Jeni rya Rurenge. Mu by’ukuri bamuvugaho byinshi bisa n’imigani. Icvakora ngo yari atuye ku Rwerere rw’i Bugoyi. Mbese yari akubye ubutaka bungana na Perefegitura ya Gisenyi, iya Kibuye, Bunyambiriri muri Gikongoro.
Abasinga b’icyo gihe bari basakaye no mu zindi ntara zo muri Cyangugu y’ubu: Biru, Cyesha, Mpara, Busozo, Bukunzi. Mu karere k’amajyaruguru ya Kivu, hari intara zari ziganjemo Abasinga: Bwishya, Jomba, Gisigari, Bwito, Gishari, Byahi na Kamuronsi. Abasinga babarizwaga no mu Burwi (Mvejuru na Buhanga-Ndara muri Butare y’ubu). Nta gitangaje rero kuba abitwa Abasinga kuri iki gihe ari bo benshi mu moko y’u Rwanda mu ijanisha.
3. Abazigaba
Ingoma yabo yari Sera. Umwami wabo ku mwaduko w’Abanyiginya yari Kabeja, akaba umwami wo mu Rweya (abandi bati : wo mu Mubari). Bavuga ko Abazigaba baje baturuka mu by’ikiyaga cya Victoria (Vigitoriya). Twibuke ko no mu burengerazuba bwa Tanzaniya hari Abazigaba batari bake, cyane mu bya Karagwe.
4. Abagesera
Ingoma yabo yari Rukurura. Igihugu bategekaga ni Gisaka (Gihunya, Mirenge na Migongo). Izina ryabo rifitanye isano n’iry’ikiyaga cya Mugesera. Hari n’abavuga ko u Bugesera bwigeze gutegekwa n’abagesera.
5. Abacyaba
Ingoma yabo yari Rugara. Igihugu bategekaga cyitwaga Bugara kikabumba amahugu akikije ibiyaga bya Burera na Ruhondo, kigashora kuri Mukungwa na Base. Hari n’akarere kagiye mu ruhande rwa Uganda. Umwami wamamaye wabo ni Nzira ya Muramira umwami w’u Bugara wahiritswe ku mayeri na Ruganzu Ndori.
Abacyaba babarirwa kandi mu moko ya kera cyane mu Bugesera, nk’Abasinga, Abazigaba n’abandi.
6. Abungura
Ingoma yabo y’ingabe yitwaga Kamuhagama. Nta wuzi igihugu batwaraga uko cyitwag n’aho cyagarukiraga. Ariko ikidashidikanywa ni uko icyo gihugu cyari kigizwe n’utu turere : Bumbogo, Buriza, Busigi, Bwanacyambwe. Birashobka ko Abungura bategekaga n’igice cy’u Buganza ndetse n’u Rukaryi rutarigarurirwa n’Abahondogo bo mu Bugesera.
7. Ababanda
Ingoma yabo y’ingabe yitwaga Nyabahinda. Igihugu cy’Ababanda cyitwaga Nduga. Bakundaga kuvuga ngo « Nduga ngari ya Gisari na Kibanda ». Gisari ni muri Komini Ntongwe naho Kibanda iri muri Komini Nyamabuye. »Nduga ngari » yari ibumbye uturere twose twa Perefegitura ya Gitarama, ukongeraho Komini Nyabisindu (Busanza-Nord), Shyanda, Ntyazo na Muyira zo muri Butare. Ababanda bigeze no kwambuka Nyabarongo, bagura igihugu batera u Rwanda ku bwa Mibambwe I Mutabazi, bayobowe na Ngoga mwene Mashira umwami w’i Nduga. Buhiraga inka zabo mu Muhima wa Kigali ngo « Abahima ntibahakandire! » Umwami uheruka wabaye ikirangirire ni Mashira wa Nkuba ya Sabugabo.
Yari afite ingo enye zikomeye aha hakurikira : Kibanda muri Komini Nyamabuye, Cyubi muri Komini Rutobwe, Kigina cya Ndiza bugufi y’isoko y’umugezi wa Nyakabanda uri hafi y’ibiro bya Komini Nyakabanda, na Nyanza muri Komini Nyabisindu.
Mu Burundi hari umuryango w’Ababanda ubarirwa mu Batutsi b’indobanure, nyamara kandi hari abitwa « Abashira » ngo bakomoka kuri Mashira, ariko bo bakaba Abahutu. Ikizwi ni uko mu Rwanda hambere aha bakunze kuvuga ko nta Mubanda w’umututsi ubaho: ibyo bivugwa ahanini biturutse kuri bamwe mu Babanda bitwa Abatutsi, cyane muri Nyaruguru ho muri Gikongoro.
Dore muri make uko Ababanda bari batuye mu Rwanda mu mwaka wa 1960: ahanini ni igipande gihurutuye kuva mu Rwankeri (Ruhengeri) kikamanuka gisesa mu Marangara (Gitarama) unyuze mu Buhoma, mu Bushiru bw’iburasirazuba, mu Bukonya, mu Cyingogo, Ndiza. Muri icyo gipande hari ikigereranyo cya 31,17% y’Ababanda ku bahatuye bose.
8. Abahondogo bo mu Bugesera
Mu bihugu byabanjirije u Rwanda rw’Abanyiginya, A. Kagame nta mwanya yazigamiye u Bugesera bw’ Abahondogo. Ibyo birumvikana kuko kuri we uwahanze ingoma y’u Bugesera ari we Kanyabugesera, ari mwene Gihanga; bityo rero akaba umuvandimwe wa Kanyarwanda, akabarirwa muri bene wabo b’Abanyiginya. Izina ry’ubututsi rya Kanyabugesera ni Mugondo. Ingoma y’ingabe y’Abahondogo yitwaga Rukombamazi, naho imfizi y’ubwami ikitwa Rushya. Byombi byatwawe n’Abanyarwanda mu mpera z’ikinyejana cya XVIII, ku ngoma ya Mibambwe III Sentabyo. Abahondogo bari mu Rwanda ubu ni mbarwa. Ni Abatutsi gusa. Abahondogo bo mu Bugesera hafi ya bose biyita Abashambo. Alexis Kagame avuga ko Abahondogo ari ubwoko, kuko bafite ikirangabwoko: Ishwima. Mariseli d’Hertefelt (Deritefeliti) we yemeza ko kubera ubuke bwabo, Abahondogo atari ubwoko; ahubwo ari inzu yari ku butegetsi kimwe n’Abahindiro b’i Rwanda. Yohani Vansina we avuga ko byaba byiza gushakira igisubizo nyacyo mu Burundi, kuko ari ho hari Abahondogo benshi cyane. Tumenye kandi ko Abahondogo babarirwa mu miryango ine abami b’i Burundi bashakagamo abageni. Imiryango itatu yindi ni Abanyakarama Mfyufyu, Abenengwe n’Abanyagisaka. Iyo miryango uko ari ine ibarirwa mu y’Abatutsi b’izina (ni ukuvuga bo mu rwego rwo hejuru), ari bo « Abanyaruguru » .
Umwanzuro ku ngoma z’Abahutu.
Padiri Léon Delmas (Delimasi) wabaye i Nyanza ibwami akora ubushakashatsi mu bya 1940, ahamya mu gitabo cye « Généalogie » (Jeneyaloji) ko abagabo bajijukiye ibya kera yabajije bemeza nta shiti ko ku mwaduko w’Abanyiginya n’Abega (bombi bitwaga Ibimanuka), nta Batutsi bandi bari batuye mu Rwanda; igihugu cyose cyari gituwe n’Abahutu gusa, uretse ko ashobora kuba yaribagiwe Abatwa nkuko bikunze kumera.
Ikindi ni uko Abami b’abahutu bari bafite ibirangabwami:
Imbuto : iz’ingenzi z’umuhango kandi z’ingirakamaro icyo gihe zari enye alizo uburo, amasaka, isogi n’inzuzi z’imyungu; izo ni zo mbuto nkuru z’i Rwanda.
Urusengo : ifirimbi y’ibumba.
Ingoma y’ingabe : amazina amwe yazo twayabonye haruguru
Inyundo : yari ifite umwanya ukomeye kubera ubucuzi. Yitwaga Nyarushara.
Ingwe : Ingwe yarangaga ububasha bukomeye; kandi ikaba ikimenyetso ko abaturage barinzwe n’ingwe (= umwami) nta cyo bagomba kwikanga.
Ibyo birangabwami byatumaga umwami (bitaga n’umuhinza) yamamara agatinywa ndetse akubahwa. Ni we watangaga uburumbuke bw’imyaka. Ikindi ni uko yategekanaga n’umugabekazi, akunganirwa n’Abiru bari bashinzwe kumenya ingoma no kuboneza imihango mu ibanga. Bityo ubwami bwari bubumbye inzego ebyiri: urwa politiki n’urw’imihango cyangwa ivobokamana. Bene ubwo butegetsi abahanga babwise « royauté sacrée » mu rurimi rw’igifaransa.
Ingoma nyiginya yatangiye yigana byinshi mu byari ibirangabwami by’Abahutu, yiyongereraho ibyayo buhoro buhoro.
Bicagu Javan
(Twabyanditse twifashishije igitabo cyanditswe n’ishyaka RDR muri 2000 cyitwa « Umurage w’amateka »).


text:
Mu isinywa ry’ayo masezerano ku wa 8 Gicurasi 2018, Minisitiri w’Ikoranabuhanga n’Itumanaho, Rurangirwa Jean de Dieu, yavuze ko agamije kongerera imbaraga imikoranire isanzwe hagati y’ibihugu byombi kuko byafatanyije muri gahunda nyinshi zirimo kubaka zimwe muri gahunda za leta ndetse u Buyapani butanga buruse ku Banyarwanda bagera kuri 40 bari kurangiza icyiciro cya gatatu cya kaminuza ( Masters) muri icyo gihugu.
Yavuze ko imwe muri gahunda zizongerwamo imbaraga harimo iyo Abayapani bahuguramo Abanyarwanda nubwo byari bisanzwe bikorwa mu mahugurwa, no kurushaho kureshya ibigo bikomeye byo mu Buyayani byatangiye gushora imari mu Rwanda.
Yakomeje agira ati “Ni ibintu byiza kuko ni ugukingura imiryango kugira ngo n’izo buruse ziyongere, n’ibyo bigo bizana ikoranabuhanga bishobore kuba byinshi ku buryo byakorana n’ibigo byacu, kugira ngo bidufashe kugera ku migambi dufite yo guteza imbere igihugu mu rwego rw’ikoranabuhanga.”
Abajijwe umubare w’abanyeshuri leta yifuza ko bazajya boherezwa mu Buyapani, Minisitiri Rurangirwa yavuze ko ari “benshi bashoboka” ariko bigomba guturuka ku biganiro no ku mahirwe ahari.
Yakomeje agira ati “Kuba hari ibyamaze gukorwa kandi hari ubushake bwo gukomeza ibyo biganiro, ni amahirwe kugira ngo haboneke ubushobozi bushoboka kuko isoko ryacu riracyabukeneye, kandi ejo hazaza hacu hakeneye ubwo bumenyi mu ikoranabuhanga.”
Minisitiri Wungirije w’u Buyapani ushinzwe Ihuzabikorwa muri Minisiteri y’Itumanaho, Masahiko Tominaga, yavuze ko aya masezerano areba inzego zitandukanye z’ubufatanye hagati y’ibihugu byombi, harimo cyane cyane kongera ubushobozi bw’abaturage binyuze mu burezi.
Yakomeje agira ati “Mu Buyapani hari Abanyarwanda benshi bari kwiga, ku bwanjye icyifuzo ni uko aba bajya bagaruka gutangiza ibigo mu Rwanda bagendeye ku ikoranabuhanga ry’Abayapani.”
Yongeyeho ati “Hari abanyeshuri bamwe bamaze gutangiza ibikorwa hano mu Rwanda, nkaba numva ari uburyo bwiza bwo kongerera ubushobozi abakozi. Ndahamya ko uyu mubano uzakomeza no mu bihe biri imbere.”
U Buyapani butera inkunga u Rwanda cyane cyane mu nzego z’ikoranabuhanga n’uburezi, no mu yindi mishinga itandukanye inyuzwa mu Kigo gishinzwe iterambere mpuzamahanga, JICA.


text:
Uko watoza umwana w’ingimbi gukoresha interneti neza
Muri iki gihe aho iterambere rigenda ku buryo bwihuse, gukoresha internet bigenda bifata indi ntera . Ahanini usanga ingimbi n’abangavu aribo bakoresha cyane internet mu bitabafitiye umumaro. N’ubwo bimeze gutyo ababyeyi bafite inshingano zo kwigisha abana babo bageze mu bugimbi uko bakoresha neza internet.
Bigishe amakuru ya ngombwa yo gushyira kuri internet : Jya uganiriza umwana wawe w’umwangavu umwibutse ko icyo umuntu ashyize kuri interineti kihaguma. Hari igihe amakuru amwe n’amwe n’amafoto byashyizwe kuri interineti bijya ahagaragara nyuma y’igihe bikaba byakugiraho ingaruka mbi.
Urugero ushobora gushyiraho amafoto uri mu bikorwa bibi ukiri mu bwangavu nyuma ukazajya gusaba akazi uwo ugasabye agashakisha amafoto yawe n’ibyo wandika kuri interneti, ya mafoto ya kera akaba ariyo agukoraho.
Toza abana bawe gukoresha igihe neza kuva bakiri bato : Nkuko Charlotte ugira inama imiryango abivuga, umunsi umwe yigeze kwakira umubyeyi umubaza uko yabyitwaramo kuko umwana we ugeze mu gihe cy’ubugimbi yamaraga igihe cye kinini akoresha internet bikaba biri gutuma atsindwa mu ishuri.
Charlotte agira ati : “ Ubwo nagiraga inama uwo mubyeyi namubajije niba uwo mwana asanzwe akoresha igihe neza, maze uwo mubyeyi ansubiza ko n’ubusanzwe uwo mwana asanzwe akora ibintu ku buryo budafite gahunda, ampa urugero ko hari ubwo yashoboraga gufata ikayi ari kwiga agacana na televiziyo.
Ubwo uwo mubyeyi yansubizaga nahise mbona ko umwana we afite ikibazo asanganywe cyo gutamenya gukora ibintu mu mwanya wabyo”
Ntukabaze abana bawe umubare w’ibanga cyangwa n’ibindi byerekana ko ubagenzura cyane : Mugisha Bienvenue ucuruza internet muri cyber café yatubwiye ko akenshi abana bari mu gihe cy’ubugimbi n’ubwangavu baba bashaka kureba ku mbuga ziriho amafilimi y’urukozasoni.
Mugisha yatubwiye ko yigeze kubaza umwana w’umukobwa w’imyaka 17 impamvu akunda kureba izo filimi maze amusubiza agira ati : “Mama wanjye yakundaga kunshunga iyo nabaga ndeba filimi mu rugo, mubajije impamvu ambwira ko aba ashaka kureba ko ntareba pornographies bituma ngira amatsiko nshaka kumenya ibyo aba ashaka kumbuza kureba”
Mugisha yarongeye ati : “ Ababyeyi bashaka kugenzura ibyo abana babo bakora kuri internet igihe cyararenze mu gihe bagombaga kuba barabigishize ibibi n’ibyiza bya interneti mbere y’igihe”
Nubwo ababyeyi bafite uruhare rwabo mu gutoza abana uko bakoresha neza interineti, umwana ugeze mu gihe cy’ubwangavu n’ubugimbi nawe aba afite uruhare rwo gushaka kumenya iby’amugirira akamaro iyo akoresha interneti kurusha uko yafata umwanya ari mu bikorwa bimwangiriza ubuzima.
Gracieuse Uwadata


text:
Nabonye umudendezo nyakuri
Umukuru w’abacungagereza yarasetse, maze arambwira ati “mwigumire hano kuko mwe nta wubaza ibyanyu.” None se byaje kugenda bite ngo umuryango w’Abarusiya b’abanyamahoro ufungirwe muri Koreya ya Ruguru mu wa 1950, nyuma y’imyaka igera kuri itanu Intambara ya Kabiri y’Isi yose irangiye?
IBYANGOMBWA byanjye bigaragaza ko navutse mu mwaka wa 1924. Navukiye mu mudugudu wa Shmakovka, uri mu burasirazuba bw’u Burusiya, hafi y’umupaka w’u Bushinwa.
Umunsi umwe haje amabandi ashimuta data na musaza wanjye mukuru, nuko mama ntiyongera kubaca iryera. Yasigaye arera abana benshi wenyine, kandi kubatunga ntibyari byoroshye. Hari umuturanyi wamusabye kutujyana mu kigo cy’imfubyi cy’Abarusiya b’Aborutodogisi, akabeshya ko mama yadutaye.
Mama yarabyemeye kuko yabonaga ko twari kwicwa n’inzara. Ubu mfite imyaka irenga 85, kandi rwose nshimira mama kuba yaratujyanye muri icyo kigo cy’imfubyi. Birashoboka ko iyo tutajyayo tuba tutakiriho. Ariko nanone, uwo mwanzuro yafashe na n’ubu uracyambabaza.
Mu mwaka wa 1941, nimukiye muri Koreya maze nshakana n’umugabo w’Umurusiya w’imico myiza witwa Ivan. Mu wa 1942, ubwo twari dutuye mu mugi wa Seoul, twabyaye umukobwa tumwita Olya. Mu wa 1945, twabyaye umuhungu tumwita Kolya, hanyuma murumuna we Zhora avuka mu mwaka wa 1948. Umugabo wanjye yaracuruzaga naho jye nkadoda. Kubera ko umugi wa Seoul wari utuwe n’Abayapani benshi, abana bacu bakuze bavuga ikiyapani nubwo mu rugo twavugaga ikirusiya. Kugeza mu mwaka wa 1950, wabonaga Abasoviyeti, Abanyamerika n’Abanyakoreya b’i Seoul babanye neza. Bose bari abakiriya bacu.
Dufatwa n’Abanyakoreya bo mu majyaruguru
Mu mwaka wa 1950, ibintu byahise bihinduka mu kanya nk’ako guhumbya. Ingabo za Koreya ya Ruguru zahise zifata umugi wa Seoul. Kubera ko tutari dushoboye guhunga, twe n’abandi basivili b’abanyamahanga twarafashwe turafungwa. Twamaze imyaka itatu n’igice twimurirwa mu turere dutandukanye two muri Koreya ya Ruguru hamwe n’izindi mfungwa z’intambara z’Abongereza, Abarusiya, Abanyamerika n’Abafaransa. Twafungirwaga ahabonetse hose, tukagenda twihisha za bombe.
Umunsi umwe, twageze mu nzu yari ifite iziko rituma mu nzu hashyuha, nuko baratugaburira turarya turahaga. Ubusanzwe twari tumenyereye kurya uburo gusa kandi tukaryama mu mazu atabamo abantu, twicwa n’imbeho. Abenshi mu bo twari kumwe bagiye bapfa bazira kurya nabi no kutitabwaho. Iyo nabonaga ukuntu abana banjye bababaye, nashengurwaga n’agahinda. Muri Koreya ya Ruguru, itumba riza kare. Na n’ubu ndacyibuka ukuntu naraye ijoro ryose ku muriro ntwika amabuye nza gushyira munsi y’uburiri bw’abana ngo imbeho itabica.
Iyo itumba ryabaga rirangiye, Abanyakoreya bo muri ako gace batwerekaga ibimera byo ku gasozi biribwa, nuko tukajya gushakisha bimwe muri byo, urugero nk’imboga, inkeri, inzabibu n’ibihumyo. Rwose abaturage baho baradukundaga kandi bakatugirira impuhwe. Nize gufata ibikeri kugira ngo mbyongere ku byokurya by’intica ntikize twabonaga. Nababazwaga no kubona abana banjye barira basaba ibikeri!
Mu Kwakira twategetswe kwimukira mu mugi wa Manp’o. Batubwiye ko abana bato n’abarwayi ari bo bagomba kugenda mu magare akururwa n’ibimasa. Olya na se bajyanye n’itsinda ry’abagiye n’amaguru. Jye n’abahungu banjye twamaze iminsi dutegereje ko ayo magare agaruka. Amaherezo ya magare yaragarutse.
Imfungwa zabaga zirwaye bazipakiraga muri ayo magare nk’abapakira imiba y’ingano. Warabirebaga ukabona biteye agahinda! Nahetse Zhora, maze ngerageza gushyira Kolya muri iryo gare, ariko ahita aturika ararira, maze arambwira ati “mama, nanjye ndashaka ko tugenda n’amaguru. Sinshaka kugenda jyenyine!”
Kolya yaraje turajyana, agenda afashe ijipo yanjye agerageza gutaguza kugira ngo tutamusiga. Muri urwo rugendo rubi ruzwi cyane rwamaze igihe, imfungwa nyinshi zararashwe. Ibikona byagendaga bidukurikiye birya intumbi twabaga twasize inyuma. Kera kabaye, twaje kubonana n’umugabo wanjye hamwe na Olya. Twarahoberanye maze turaturika turarira. Iryo joro naraye nota ntwika amabuye. Noneho numvaga ntuje, kuko nibura ayo mabuye yari gutuma abana banjye bose baticwa n’imbeho.
Mu wa 1953, igihe twari hafi y’umupaka wa Koreya ya Ruguru n’iy’Epfo, twagize ubuzima bwiza mu rugero runaka. Twahawe imyenda myiza, inkweto, imigati n’ibisuguti. Bidatinze, imfungwa z’Abongereza zarafunguwe, hakurikiraho iz’Abafaransa. Ariko twe nta gihugu twari dufite tubarizwamo. Igihe imfungwa za nyuma zagendaga twasigaye twenyine. Twararize turahogora, ku buryo tutashoboraga no kurya. Icyo gihe ni bwo umusirikare w’Umunyakoreya yambwiye ya magambo ababaje navuze ngitangira iyi nkuru.
Dutangira ubuzima bushya muri Amerika
Igitangaje ni uko hashize igihe gito twambukijwe akarere kataberamo imirwano maze tukajyanwa muri Koreya y’Epfo. Abasirikare b’Abanyamerika bamaze kuduhata ibibazo, twemerewe kujya kuba muri Leta Zunze Ubumwe za Amerika. Twafashe ubwato butugeza mu mugi wa San Francisco muri leta ya Kaliforuniya, nuko tuhasanga imiryango y’abagiraneza iradufasha. Nyuma yaho twimukiye muri leta ya Virginie, dusangayo abantu twari tuziranye badufasha gutangira ubuzima. Amaherezo twaje kwimukira muri leta ya Maryland, aho twatangiye ubuzima bushya.
Twabonaga ibintu byose ari bishya, yewe n’ibintu byoroheje urugero nk’imashini ikoreshwa mu isuku. Kubera ko twari abimukira kandi turi mu gihugu tutamenyereye, twamaraga amasaha menshi mu kazi. Ariko nababazwaga no kubona ukuntu abantu bari baradutanze kugerayo kandi bamaze kuhamenyera, ari bo banyunyuzaga imitsi y’abantu bahageze vuba. Hashize igihe gito tuhageze, hari umupadiri wo mu idini ry’Aborutodogisi ryo mu Burusiya, watubwiye ati “ubu noneho muri mu gihugu cyahawe umugisha. Niba mushaka gutera imbere, mwirinde bene wanyu.” Numvise nguye mu kantu kandi bintera kwibaza. Naribajije nti “ese gufashanya ni icyaha?”
Mu wa 1970, hari umugabo w’Umuhamya wa Yehova witwa Bernie Battleman waje iwacu kutwigisha Bibiliya. Yari umugabo uhamye, uvuga ashize amanga, ku buryo wagira ngo ni mwene wacu. Twamaze igihe kirekire tuganira. Kubera ko nakuriye mu kigo cy’imfubyi cy’Aborutodogisi, nari narafashe mu mutwe zimwe mu nyigisho za kiliziya. Ariko sinari narigeze ntekereza gutunga Bibiliya. Bernie yatuzaniye Bibiliya maze aratubwira ati “dore mbazaniye Bibiliya kubera ko mbakunda.” Nanone yaduhuje na Ben, Umuhamya uvuga ikirusiya wo muri Belarusi.
Ben n’umugore we bakoresheje Bibiliya badusubiza mu bugwaneza ibibazo byose twababazaga. Icyakora, nemeraga ntashidikanya ko Abahamya bagoretse Bibiliya. Iyo nasomaga ibitabo byabo nkabona ko Mariya yari afite abandi bana yabyaye nyuma ya Yesu kandi ibyo atari byo kiliziya yatwigishije, nagiraga umujinya.
Nasabye incuti yanjye yakomokaga muri Polonye yari ifite Bibiliya y’igipolonye kundebera umurongo wo muri Matayo 13:55, 56. Igihe yasomaga uwo murongo maze ngasanga hari abandi bantu bavaga inda imwe na Yesu, nabaye nk’ukubiswe n’inkuba. Iyo ncuti yanjye yabwiye umuntu bari baziranye wakoraga mu isomero ry’inzu kongere ya Amerika ikoreramo mu mugi wa Washington D.C., kumurebera uwo murongo mu zindi Bibiliya. Yambwiye ko na we yasanze Bibiliya zose zivuga ko Yesu yari afite barumuna be na bashiki be.
Hari ibindi bibazo byinshi nibazaga. Urugero “kuki abana bapfa? Kuki hari intambara nyinshi? Kuki abantu batumvikana, ndetse nubwo baba bavuga ururimi rumwe?” Ibisubizo nasanze muri Bibiliya byaranshimishije. Namenye ko Imana itifuza ko abantu bababara. Narushijeho kwishima igihe namenyaga ko nzogera kubona abanjye baguye mu ntambara zitandukanye. Buhoro buhoro, nagiye ndushaho gusobanukirwa ko Yehova ariho koko.
Umunsi umwe, nahagaze imbere y’ibishushanyo byanjye maze jye n’umuhungu wanjye dutangira gusenga Imana. Uwo muhungu wanjye yari avuye kurwana muri Viyetinamu, kandi yari yarihebye cyane. Ako kanya nahise nibuka ko amasengesho yanjye ntagomba kuyatura ibishushanyo, ahubwo ko ngomba kuyatura Yehova Imana. Nahise menagura ibyo bishushanyo, ku buryo nta n’agasigazwa kabyo kasigaye. Nari narabiguze ku rusengero, ariko iryo joro nahise mbijugunya byose.
Kureka idini nakuriyemo ntibyanyoroheye. Ariko ibyo Bibiliya yigisha ni byo nahaga agaciro kurusha ibindi byose. Nyuma y’umwaka umwe, jye n’umukobwa wanjye n’umugabo wanjye twagiye gusura umupadiri w’Umurusiya wo mu idini ry’Aborutodogisi. Najyanye agakaye nanditsemo ibibazo bishingiye kuri Bibiliya hamwe n’imirongo y’Ibyanditswe ibisubiza. Igihe nasomaga iyo mirongo yo muri Bibiliya, uwo mupadiri yajunguje umutwe maze aravuga ati “uribeshya cyane rwose.” Yadusabye kutazongera gukandagira iwe.
Ibyo bintu byatubayeho, byashishikaje umukobwa wanjye Olya urangwa n’ibitekerezo bihamye kandi ureba kure. Na we yahise atangira kwiga Bibiliya abyitondeye, kandi dutangira kujyana mu materaniro y’Abahamya. Nabatijwe mu mwaka wa 1972, naho Olya abatizwa mu mwaka wakurikiyeho.
Intego y’umuryango wacu
Mu muryango wacu twakundaga kuvuga ngo “tujye twibanda ku byo dufite, twibagirwe ibya kera.” Ni yo mpamvu tutatinyaga kugira icyo dukora igihe cyose twabaga twemera ko ari ukuri. Igihe jye n’umukobwa wanjye twarushagaho kugirana imishyikirano myiza n’Imana, twiyemeje tumaramaje kujya mu ngo z’abantu kugira ngo tubamenyeshe ibyo twigaga. Kubera ko ndi umuntu uvugira aho kandi kuvugana ubugwaneza bikaba bingora, hari igihe byabaga ngombwa ko uwo twajyanye kubwiriza afata ijambo kugira ngo asobanure ibintu mu buryo bwiza kandi abigiranye ubugwaneza. Ariko buhoro buhoro, namenye kuganira n’abantu b’ingeri zose, bakomoka mu bihugu bitandukanye kandi bakuriye mu mimerere itandukanye, bari baraje gushaka ubuzima bwiza kimwe nanjye.
Mu myaka yakurikiyeho, jye n’umukobwa wanjye twakundaga kuvuga ko Leta Zunze Ubumwe z’Abasoviyeti nizisenyuka, tuzasubira mu Burusiya tukajya gufasha abantu kumenya Imana. Igihe icyahoze ari Leta Zunze Ubumwe z’Abasoviyeti cyasenyukaga mu myaka ya za 90, Olya yarampagarariye, agera kuri ya ntego twembi twifuzaga kugeraho. Yimukiye mu Burusiya, ahamara imyaka 14 akora umurimo wo kubwiriza. Yigishije abantu benshi Bibiliya, aza no gukora ku biro by’ishami by’Abahamya ba Yehova byo mu Burusiya, ahindura ibitabo by’imfashanyigisho za Bibiliya, abivana mu cyongereza abishyira mu kirusiya.
Ubu naheze mu buriri, kandi abana banjye nta cyo badakora ngo banyiteho. Nshimira Imana kuba yaramfashije nkagira ubuzima bwiza, nubwo nahuye n’ibibazo nkiri muto. Niboneye ko amagambo dusanga muri Bibiliya yo muri zaburi yanditswe na Dawidi, ari ukuri. Yaravuze ati ‘[Imana] injyana ahantu hanese ho kuruhukira. Isubiza intege mu bugingo bwanjye. Inyobora mu nzira zo gukiranuka ku bw’izina ryayo.’—Zaburi 23:2, 3. *
^ par. 29 Maria Kilin yapfuye ku itariki ya 1 Werurwe 2010, igihe iyi nkuru yategurwaga.


text:
Umusaza w’ imyaka 84 wo mu Murenge wa Cyanika mu Karere ka Burera yasezeranye n’umugore we w’imyaka 29 bigaragara ko akiri muto, imbere y’amategeko kubera impungenge ko umugore we ashobora kuzamusiga akisangira abakiri bato no kugira ngo amushinganishe abahungu be batazamujujubya.
Nguyo umusaza wasezeranye n’inkumi y’imyaka 29.
Semivumbi André na Nyirangoboka Vestine yasezeranye hasozwaga icyumweru cyahariwe irangamimerere ku rwego rw’igihugu.
Semivumbi yamanitse ikiganza asusumira avuga n’indahiro y’abasezerana imbere y’amategeko ubona afite imbaraga nke ariko arabikora.
Uyu musaza avuga ko gusezerana n’umugore we byamushimishije cyane ko bizamufasha gutuza akamwitaho mu busaza bwe, ndetse bizatuma abasha guhinyuza abahungu be ngo bashaka kumuvana mu mitungo ye.
Thesourcepost , Rwandapaparazzi dukesha iyi nkuru yatangaje ko uyu Vestine ari umugore wa kabiri wa Semivumbi kuko umugore wa mbere nawe bari barasezeranye imbere y’ amategeko yitabye Imana.
Semivumbi yagize ati “Nabonaga umugore wanjye atazantera hejuru ngo reka nigendere. Nantera hejuru ngo aragiye nzamubwira nti ‘genda ndahamagara leta irakuzana’. Amategeko yamuziritse”.
Uyu muryango umaze imyaka 7 ubana ndetse babyaranye umwana ufite imyaka 3.
Nyirangoboka asanga gusezerana bizatuma agira agaciro mbere akaba yabonaga ko ntako afite.
Avuga ko bajyaga kurega mu bayobozi mu gihe bagiranye ibibazo n’abahungu b’umugabo we ariko ntibamwiteho kuko atari yarasezeranye( abatarasezerana ngo hari ababafata nk’abasambana).
Ati ” Ariko nzajya ngaragaza ibibazo babidukemuririre. Abo bahungu batwirukanaga mu mitungo.”
Akomeza avuga ko azabanira neza umugabo we akirinda kumuca inyuma kuko ngo babibigishije bitegura gusezerana bagera n’ubwo babirahirira mu ruhame.
Ati ” Batwigishije ko cyaha cya mbere cyatandukanya umugabo n’umugore ari ubusambanyi.”
Umunyamabanga Nshingwabikorwa w’Umurenge wa Cyanika Majyambere Didace avuga ko nta kigero runaka kibuza umuntu gusezerana cyane iyo umuntu yumvise ibyiza byo gusezerana, akamaro bifite ku gihugu no ku muturage.
Akomeza avuga ko gusezerana biteganywa mu ngingo ya 27 y’itegeko nshinga, bituma haba umutekano n’umudendezo mu muryango, uburenganzira bw’ abagize umuryango cyane ubw’abana bukubahirizwa.
Umunyamabanga wa Leta muri Minisiteri y’ubutegetsi bw’igihugu ushinzwe imibereho myiza y’abaturage, Dr Mukabaramba Alvera avuga ko kunoza ibijyanye no kunoza irangamimerere bifasha igihugu kunoza igenamigambi ribereye abaturage.
Muri uyu murenge handitswe abana 803 muri iki cyumweru, basezeranya imiryango isaga 500.
Posted by Emmy ivomero Tuyishimire kuri Rwandapaparazzi.rw/
105,300 total views, 100 views today


text:
Urugaanda Gorilla Feed rukorera mu mujyi wa Kigali rusanzwe rukora ibiryo by’amatungo, rwatangiye imikoranire n’ikigo gikomeye ku isi cya Aller Aqua gikora ibiryo by’amafi mu rwego rwo kugeza ku borozi bayo mu Rwanda ibyujuje ubuziranenge kandi bitanga umusaruro mwiza.
Kivuye Janvier, umuyobozi mukuru w’uruganda Gorilla Feed, avuga ko icyo aborozi b’amafi bakwiye kwitaho ari agaciro k’ibyo uruganda rubazaniye, agira ati "icyo dushaka ni ukugirango aborozi babone ibyo kurya by’amafi kandi byujuje ubuziranenge. Turi kuganire n’aborozo ngo bareke gutinda ku giciro ahubwo bite ku gaciro ibintu bifite, ibyo kurya dutanga, ukoresha kimwe cya kabiri ugeranyije n’ibyo benshi bakoreshaga".
Kivuye Janvier avuga ko aborozi bakwiye kwita ku gaciro ntibibande ku giciro gusa
Akomeza agira ati "Uruganda rwa Aller Aqua rwo muri Darnmark, rufite imyaka isaga 50, bafite ubunararibonye kandi ibyo bakora byujuje ubuziranenge".
Jerome Musemandera ukora ubworozi bw’amafi mu kare ka Karongi, avuga ko hari imbogamizi 3 bahura nazo zirimo kubona icyororo cy’amafi, kubona ibyo kurya byiza ndetse n’ubumenyi mu bworozi bw’amafi.
Uyu mworozi ahamya ko ikibazo cy’ibyo kurya by’amafi kikiri ingorabahizi, agira ati "Biragoranye kubibona kuko hari ibyo twakuraga muri Uganda, n’ibyo twageragezaga kwikorera ariko byose ugasanga bitujuje ubuziranenge, bigatuma bidatanga umusaruro. Kuba iki kigo kije ni igisubizo wenda imbogamizi yazaba igiciro".
Aborozi b’amafi bari bitabiriye itangizwa ry’ubu bufatanye, bamwe bahava baguze
Bugabo, umwe mu batekinisiye mu kigo cy’igihugu gishinzwe guteza imbere ubuhinzi, RAB, nawe ahamya ko aborozi b’amafi bagifite ikibazo cy’ibyo kurya by’amafi, ngo byari bihenze kuko byaturukaga hanze. Avuga kandi ko n’ibikoresho bikiri ingorabahizi kuko ibikenerwa byose bituruka hanze y’u Rwanda kandi bigihenze.
Niels Lundgaard ushinzwe ubucuruzi muri Aller Aqua asobanura ibyo kurya bakora
Uruganda Gorilla Feed ruvuga ko ruzajya rugurisha ikiro cy’ibi byo kurya ku mafaranga y’u Rwanda 1500 ku mafi makuru na 1700 ku mafi mato.


text:
Ishyamba rya Rwabidagari riherereye mu Mudugudu wa Agatare, Akagari ka Ngarurira mu Murenge wa Minini, naho hatoraguwe uruhinja mu gitondo cyo ku wa 21 Gicurasi 2018.
Urwo ruhinja bigaragara ko rwari rumaze amasaha make ruvutse rwabonywe n’umuturage wari ugiye kwahira ubwatsi, ahita abimenyesha ubuyobozi.
Umunyamabanga Nshingwabikorwa w’Umurenge wa Munini, Ndamuramya Fidèle, yavuze ko basanze urwo ruhinja rugihumeka hakaba hari gushakishwa nyina warubyaye akaruta.
Yagize ati “Ni umwana w’uruhinja w’umuhungu, urebye yari amaze hagati y’umunsi umwe n’iminsi itatu avutse. Uwamubyaye akamuta aho ntaramenyekana nta n’uwo turi dukeka, gusa dufatanyije na Polisi n’abaturage turi gukora iperereza mu midugudu ngo tumenye niba mubari batwite hari uwaba yabikoze.”
Ndamuramya avuga ko kugeza ubu uwo mwana bamujyanye ku Bitaro bya Munini arapimwa basanga ari muzima ariko hari ibindi bizamini agikorerwa kugira ngo ubuzima bwe bukomeze gusigasirwa.
Abaturage basabwe gutanga amakuru ku muntu baba bakeka ko yaba yabyaye agata umwana.


text:
Rusizi: Babiri barashwe n’abantu bataramenyekana umwe ahasiga ubuzima
Ahagana mu ma saa tatu zirengaho iminota mike z’iri joro ryo ku wa 10 rishyira ku wa 11 Kamena 2018, mu kagari ka Pera mu Murenge wa Bugarama abantu bataramenyekana barashe abantu babiri umwe ahita yitaba Imana undi ajyanwa mu bitaro.
Mu kiganiro umunyamakuru wa kigali Today yagiranye n’Umunyamabanga Nshingwabikorwa w’umurenge wa Bugarama Ntivuguruzwa Gervais yemeje aya makuru avuga ko bakiri gushakisha ababa bakoze aya mahano.
Yagize ati” Niko bimeze turacyari gukurikirana hari umuntu umwe wahise apfa turacyari gukurikirana ngo tumenye niba ntabandi baba bakomeretse cyangwa bahungabanye n’ababikoze cyane cyane kubatangatanga ngo turebe ko twabafata.”
Abarashwe ni Ngirimana Claude wanahise yitaba Imana naho Nzeyimana Abdou we akaba yakomeretse cyane aho yahise akorerwa ubutabazi bwihuse akoherezwa mu bitaro bya Mibirizi.
Uyu murenge wa Bugarama ni umwe mu mirenge ikunze kwibasirwa cyane n’abahungabanya umutekano w’abaturage ariko akenshi usanga bakunze guturuka mu gihugu cy’abaturanyi cy’u Burundi babifashijwemo na bamwe mu banyarwanda bahatuye nkuko byagaragaye umwaka ushize.
Ibitekerezo ( 3 )
batumariye abaturage kandi bo baridegembya, Mzhe wacu nace akagozi twotse ziriya mbwa.
ubu tubuze uduha uburenganzira ngo turase izi mbwa z’abarundi koko ?
Nihanganishije umuryango wabuze uwayo.Ariko uriya wapfuye,ntabwo yitabye imana,ahubwo "yapfuye".Kereka niba uwamurashe yatumwe n’imana.Ntabwo imana ikoresha abicanyi kugirango ihamagare abantu mu ijuru.Nta hantu na hamwe Bible yigisha ko umuntu upfuye aba yitabye imana.Dore uko Bible yigisha ku Rupfu.Upfuye ntabwo aba yumva (Umubwiriza 9:5).None se yakitaba imana gute kandi atumva?Urugero:Igihe Yakobo bamubwiraga ko umuhungu we witwaga YOZEFU yapfuye,ntabwo yavuze ko umwana we yitabye imana.Ahubwo yavuze ko azasanga umwana we mu gitaka (Itagiriro 37:35).ADAMU amaze gukora icyaha,imana yamubwiye ko azapfa,agasubira mu gitaka (Itangiriro 3:19).Ntabwo yamubwiye ko azitaba imana nkuko amadini yigisha.Bible yigisha ko upfuye yakoraga ibyo imana idusaba,azazuka ku munsi w’imperuka,agahembwa ubuzima bw’iteka muli paradizo (Yohana 6:40).Abantu bapfa biberaga mu byisi gusa,biba birangiye batazazuka kuko imana ibafata nk’abanzi bayo (Yakobo 4:4).Bible ivuga ko igihano cy’abanyabyaha ari urupfu rwa burundu.Niba koko iyo dupfuye tuba twitabye imana,UMUZUKO ntabwo wazabaho.Ikindi kandi,twajya dukoresha umunsi mukuru ko umuntu wacu yitabye imana.Kuki se turira aho kwishima?


text:
Panorama
Kurushaho gufasha by’umwihariko abayoboke b’Ishyaka Riharanira Demokarasi n’Imibereho y’abaturage –PSD n’abaturage bose muri rusange kugera ku mibereho myiza, harwanywa ibibazo bibangamiye imibereho myiza y’umuturage, ni kimwe mu bibazo bikomeye ubuyobozi bushya bwa PSD mu karere ka Gasabo busabwa kuzashyira muri gahunda zabwo.
Ku wa 25 Werurwe 2018, i Kabuga mu murenge wa Rusororo hateraniye Kongere ya PSD mu karere ka Gasabo. Kimwe mu bikorwa bikomeye cyabaye muri iyo kongere ni ugutora Komite Nyobozi nshya y’iryo shyaka muri ako karere. Muri komite Nyobozi batatu bari basanzwemo, amaraso mashya yiyongereyemo ni abayoboke babiri ariko kandi bose ni urubyiruko gusa.
Mukarubayiza Dative atuye mu murenge wa Rutunga, ayobora PSD muri uwo murenge. Asaba imikoranire myiza kugira ngo bashobore guhindura imibereho y’umuturage. Ati “Gukorera hamwe no gukorana n’izindi nzego nibyo bizadufasha guhindura imibereho y’umuturage kandi twese tujyane mu guteza imbere igihugu. Tugomba gukangukira umurimo tuwushishikariza n’abandi.”
Uwase Claudine, ni urwanashyaka watorewe kuba umwe mu bagize Urwego rushinzwe imyitwarire, akaba ari umunyamabanga warwo. Asaba abayoboke ba PSD kugira ubwumvikane no gufashanya kandi bakabana neza n’abayoboke b’indi mitwe ya politiki kuko buri wese afite uburenganzira bwo kujya mu ishyaka yishakiye.
Mutoni Jenninah yatorewe kuba Visi Perezida wa PSD mu karere ka Gasabo. Mu kiganiro n’Ikinyamakuru Panorama, yadutangarije ko ashimira abarwanashyaka bamugiriye icyizere, ariko yari asanzwe ari umunyamabanga ushinzwe ubukungu n’amajyambere ku rwego rw’akarere.
Agira ati “Turasaba arwanashyaka bacu kutuba hafi tugafatanya guteza imbere ishyaka ariko kandi hatangwa ibitekerezo byiza byiza bihindura imibereho y’umuturage. Ni urugendo tugomba gufatanya kuko ntitwabigeraho twenyinye tudafatanyije n’abarwanashyaka bacu.
Nsabimana Joseph ni Perezida wa PSD mu mujyi wa Kigali. Asaba Komite Nshya yatowe mu karere ka Gasabo gukorera hamwe, no kugira umuhate kugira ngo bagere ku nshingano zabo.
Agira ati “Turabasaba gukorera hamwe, kutiganda, kugira umuhate n’umurava kugira ngo bashobore gusohoza inshingano bahawe. Bakorane ubushishozi, kwitanga no kugisha inama. Bafatanye n’abandi banyarwanda guhangana n’ibibazo bibangamiye umutekano w’imibereho myiza y’umuturage, aho bafite ikibazo babaze inzego zibakuriye. Ntibazakore bonyine, bazakorane n’inzego z’ishyaka ndetse n’inzego z’ubuyobozi bwite bwa Leta. Bazabe hafi y’abaturage bafite ibibazo, buri wese mu gace ashinzwe kandi bagaragaze ibibazo bihari.”
Kugira ngo gahunda ishyaka ryihaye zishobore kugerwaho, abarwanashyaka baryo basabwe kubaba hafi, bagira uruhare mu miyoborere no guharanira impinduka nziza ku mibereho y’umuturage uwo ari we wese.
Komite Nyobozi ya PSD mu karere ka Gasabo igizwe na Uwizeye Jean Pierre akaba yaratorewe kuba Perezida, Visi Perezida hatowe Mutoni Jenninah, Umunyamabanga ushinzwe inyandiko n’imari hatowe Muhire Phiston Peacemaker, Umunyamabanga ushinzwe igenamigambi n’ubukungu yabaye Nkurunziza Aimable, na ho ku mwanya w’Umunyamabanga ushinzwe imibereho myiza Mukashema Jacqueline aba ari we wegukana uwo mwanya.
Hatowe kandi Komite ishinzwe imyitwarire igizwe na Karekezi Jean Baptiste watorewe kuba Perezida, ku mwanya wa Visi Perezida hatowe Habintwari Jean Nepo na ho Umunyamabanga w’iyo komite aba Uwase Claudine.


text:
Yabyaye amaze imyaka 7 yarabuze urubyaro
Nicole Amahoro ni umubyeyi ushima Imana kuba yarumvise gusenga kwabo we n’umugabo we ikabaha abana barimo n’impanga, bari bamaze imyaka irindwi bashakanye ariko barabuze umwana. Si ibyo gusa kuko naho bamariye kubyara umwana wabo wa kabiri yararwaye cyane kugezaho bakeka ko ari kanseri ariko nabwo Imana iramukiza.
Tugitangira Umugabo niwe wari ufite ikibazo. Kwa muganga baramubwiye ngo mu bagabo bazabyara ku isi ngo wowe ubyibagirwe, ariko we yavuze yizeye ko azabyara. Yaravuze ngo njyewe oya ndabyizeye. Yabanje kwipimisha nyuma y’umwaka n’amezi ane nibwo yabimbwiye. Nazanye reports zanjye kuko bari baduhaye abanganga batandukanye we ntiyazinyereka.
Byarambabaje ndababara ariko bigeze igihe ndabyakira. Byageze igihe akajya agura sambusa agashyira hariya ku meza agahamagara abana ngo arazibazaniye kandi ntabahari. Twashakaga abana batatu akajya ahamagara abana nkaho bahari akamuhamagara mu kwizera. Yashaka sandali nabwo agahamagara izina ry’umwana ngo azimuzanire.
Yahamagaraga amazina mu gitondo, saa sita na nimugoroba.Hari n’igihe yari ari muri public toilets isaha yo guhamagara amazina igeze atangira guhamagara. Umuntu amubonye amubaza niba ari muzima.
Imiti kwa muganga bamuhaye yanyoye imwe imugwa nabi dusigara dusenga gusa.
Nakomeje kuba umukiristu kandi nkumva ntazava muri iyi isi ntaritwa umumama. Naravugaga nti byatwara imyaka magana abiri byatwara ingahe, icyo nari nizeye cyo nuko numvanga tuzabyara
Ndashima imana ko yaduhaye umwana w’imfura w’umukobwa, uwa kabiri w’umuhungu n’abagatatu b’impanga.
Maze kubyara twaje kuba mu Rwanda kuko ubundi twabaga Uganda. Twaje mu Rwanda umwana wa kabiri yujuje umwaka n’igice nahise mukururikiza impanga.
Nyuma gato umwana yaje kurwara.Twakoze ibizamiini basanga afite ikibyimba mu nda. Tujya Faycal nabo barabyemeza batangira no kuvuga ngo ni cancer. Batubwiye kumujyana mu Buhinde ariko kuko twari tumenyereye Uganda tuziko hariyo abaganga beza twamujyanyeyo kuri international hospital. Bagezeyo bamukorera operation bamukuramo impyiko imwe asigarana imwe.
Ariko operation irangiye ahita ajya muri koma amarayo amasaha abiri. Ya mpyiko bayohereje muri Afrika yepfo ngo barebe ko ari cancer koko.
Hashize iminsi ine araremba. Ubwo nari ino ari kumwe na papa we. Banyoherezaga amafoto nkabona ko arembye ariko uwambazaga namubwiraga ko ameze neza azakira vuba kuko nari mbyizeye.
Abanganga baramurebye bararebana. Kurebana kwabo hari icyo byerekenaga. Papa we ni umunyamasengesho ukomeye cyane. Yarasenze mu ndimi zose kugeza saa cyenda araruha. Papa we yarasenze ati ndakwinginze sinshaka ko umwana basanga arwaye kanseri. Ibizamini byaje umwana nta kanseri ubu ni muzima afite imyaka itandatu.
Umwana wanjye ubu afite impyiko ebyiri. Ndashimana Imana ko Imana yankirije umwana. Nta kinanira Imana, Imana irashobye. Wowe uyizere ntacyo idashobora gukora. Ndashima Imana ntashidikanya na gake.
Agasaro.com


text:
Umushinga uzashyirwa mu bikorwa na SOS Rwanda uzatangwaho ibihumbi 900 by’ama-Euro,
Hazahugurwa urubyiruko mu turere twa Kayonza, Gasabo na Gicumbi,
*Gasana Jerome ukuriye DWA asaba abafatanyabikorwa kuvugana n’Uturere ku bumenyi basahaka gutanga.
Umuyobozi mukuru w’Ikigo k’igihugu gishinzwe guteza imbere imyuga n’ubumenyingiro, Jerome Gasana yasabye abafatanyabikorwa gukorana n’uturere mu kumenya ubumenyingiro urubyiruko rukeneye kwiga bigafasha aho bari, yabivuze mu gutangiza umushinga uzakora ku rubyiruko 1000 rwo mu turere dutatu, rukazahugurwa mu myuga na SOS Rwanda.
Yabivuze ubwo yasozaga inama ngishwanama yahuje abakora mu kigo giteza imbere umwana cya SOS Rwanda n’abafatanyabikorwa barimo ikigo cy’Abadage kitwa SEQUA.
Iyi nama yigaga uko urubyiruko rwo muri Gasabo, Kayonza na Gicumbi bazahabwa amasomo mu bubaji, ubwubatsi no gusudira.
Gasana yavuze ko ari ingirakamaro ko haboneka abafatanyabikorwa bagira uruhare mu gufasha Leta guha abantu ubumenyingiro bubafasha guhanga imirimo, ariko ngo ni ngombwa ko babanza kubaza inzego z’ibanze ubumenyi urubyiruko rukeneye kugira ngo hatangwe ubumenyi buza gusubiza ibibazo byagaragajwe.
Yashimye ko buri mwaka ubu bufatanye butanga umusaruro kuko hahangwa imirimo mishya ibihumbi magana abiri (200 000) kandi ngo uyu mwaka imirimo ihangwa idashingiye ku buhinzi izagera ku bihumbi 210.
Claudine Nyinawagaga uyobora SOS Rwanda yabwiye Umuseke ko bashyize imbaraga muri uyu mushinga wo guhugura urubyiruko mu gusudira, kubaka no kubaza nka bimwe mu bintu biri muri gahunda ya Leta yo guha Abanyarwanda ubumenyingiro bwabafasha guhanga imirimo.
Ati: “Uyu mushinga twawukoze kugira ngo duhe urubyiruko rw’u Rwanda ubumenyi rukeneye rwarufasha kwihangira imirimo yabateza imbere. Gukorana n’Abadage byatewe n’uko tuzi ko bari mu bantu ku isi bateye imbere cyane binyuze mu gukoresha ubumenyingiro.”
Mu kiciro cya mbere hazahugurwa urubyiruko 1000 mu turere twa Kayonza, Gasabo na Gicumbi.
Rainer Klusener uyobora Ikigo cy’Abadage SEQUA kizakorana na SOS Rwanda yabwiye Umuseke ko binyuze muri Minisiteri y’Ubufatanye mpuzamahanga y’Ubudage, SOS Rwanda yatoranyijwe ngo bakorane mu guha urubyiruko ubumenyingiro.
Yavuze ko igice cya mbere cy’uyu mushinga kizashorwamo ibihumbi 900 by’ama-Euro, hakazahugurwa abantu bagera ku 1000 ariko buri mwaka hazashorwamo andi mafaranga mu rwego rwo kugera kuri benshi.
Jean Pierre NIZEYIMANA
UMUSEKE.RW


text:
- Yabaye Umunyamabanga wa Leta muri MININFRA
- Umwarimu muri KIST
- Akunda guteka, gusenga no kuririmba
Coletha Uwineza Ruhamya yavutse taliki ya 27/04/1969 avukira mu buhungiro muri Tanzania ahitwa Karagwe.
Yabaye Umunyamabanga wa Leta muri Ministeri y’Ibikorwaremezo ashinzwe Amazi n’amashanyarazi.
Madame Ruhamya yemeye kuvugana n’ikinyamakuru Izuba Rirashe ku bijyanye n’imibereho ye bwite ndetse nuko yitwaye mu mirimo yashinzwe na Leta.
Izuba Rirashe: Mutubwiye ko mwavukiye mu buhungiro, ubuzima bwari bwifashe gute?
Coletha Ruhamya: Ubuzima bwari buruhije ariko bidakabije cyane, Data yari umwalimu mu mashuri abanza, ntabwo twaburaga ibyo kurya kandi kwiga nabyo ntibyigeze bingora nabonaga amafaranga y’ishuri. Ikibazo nagize gusa ni abanyamahanga batwangaga cyane.
Nibuka ko nabaga uwa mbere mu ishuri ariko umwarimu yigeze kuntangira raporo mbi bituma nimuka ku ishuri nari ndiho njya ahandi.
Amashuri Madamu Ruhamya yize:
AMASHURI ABANZA
Izuba Rirashe: Ushatse kuvuga ko mwakorerwaga ivangura?
Coletha Ruhamya: Niko bimeze! Nibuka ko turangije amashuri yisumbuye, twakoraga ingando za gisirikare, umwe mu barimu batwigishaga yampamagaye ambwira ngo, “Umukobwa w’umututsi”, ibyo ntabwo byari binyoroheye.
Ikindi cyatugoraga; ni igihe ku ishuri habaga imbyino za buri gakondo, twebwe rero byaratugoraga kuko tutashoboraga kubyina iby’iwacu ahubwo tukiyunga n’abitwa “Abahangaza” kuko ari bo babyinaga ibisa n’iby’Abanyarwanda.
Izuba Rirashe: Dufite amatsiko y’ukuntu waje kuba Umunyamabanga wa Leta
Coletha Ruhamya: Icyo nakubwira nuko naje mu Rwanda igihe gito muri 1997 mpita nsanga umugabo muri Afurika y’Epfo ari naho nigiye Masters. Nkirangiza kwiga nagarutse mu Rwanda 2003, hanyuma muri Nyakanga 2003 ntangira kwigisha muri KIST. Nahavuye banshinga kuba Umunyamabanga wa Leta muri Minisiteri y’ibikorwaremezo.
Izuba Rirashe: Byagenze gute, ni Perezida Kagame waguhamagaye?
Coletha Ruhamya:Huuum, urumva bampamagaye uwo munsi muri Perezidansi kandi bambwira ko nshobora kubonana na boss mukuru[Perezida Kagame].
Izuba Rirashe: Wabyakiriye gute kugirirwa icyizere na Perezida wa Repubulika?
Coletha Ruhamya: Rwose byarantunguye, gusa twahuye na Perezida uwo munsi ari nabwo narahiye, ndamushimira, numvaga ari privilege [amahirwe] ikomeye gukorera igihugu cyanjye.
Izuba Rirashe: Ese ubundi hari ishyaka ubereye umuyoboke?
Coletha Ruhamya: Of-course [Cyane] ni RPF-Inkotanyi
Izuba Rirashe: Reka tugaruke mu buzima busanzwe, harya urubatse?
Coletha Ruhamya: Ndubatse, nashakanye na Nathan Ruhamya mu 1995, dufitanye abana babiri aribo Innocent Ruhamya w’imyaka 17 y’amavuko na Innes Ruhamya w’imyaka 14 y’amavuko.
Izuba Rirashe: Hamwe n’inshingano mufite, aba bana ujya ubabonera umwanya?
Coletha Ruhamya: Ntabwo byoroshye ariko ndagerageza.
IzubaRirashe: Umugabo wawe nawe ni umunyapolitike, akora iki?
Coletha Ruhamya: Oya, ni umuganga (Cardiologist) muri Faisal.
Izuba Rirashe: Ubwo se imirimo yawe isanzwe uyihuza ute no kwita ku rugo, aho ntimugirana ikibazo n’umugabo cyane ko inshingano zanyu zaba zitabemerera gutaha kare?
Coletha Ruhamya: Iyo inshingano muzumva mwembi nta kibazo, iyo ndibutinde mu nama ndabimubwira, icyangombwa ni communication (Kuvugana) kandi arabyumva.
Ibyo Akunda
Madamu Coletha Uwineza Ruhamya akunda gusenga, kuririmba no guteka rimwe na rimwe iyo yabonye akanya muri weekend, akunda no gutunganya ubusitani bw’iwe (atuye ku Gisozi). Ubwo Ikinyamakuru Izuba Rirashe cyamusuraga; yafashe akanya ajyana abanyamakuru mu gikoni, abereka uko ateka.
Izuba Rirashe: Mwatubwiye ko mukunda gusenga, murakijijwe? musengera hehe?
Coletha Ruhamya: Biterwa n’icyo wita gukizwa, ariko nakiriye Yesu nk’Umwami n’umukiza wanjye, nsengera St. Michel mu materaniro y’Icyongereza ariko ngira n’umwihariko wo gusenga. Mfite kandi umuntu duhura rimwe mu cyumweru tugasengera hamwe.
Izuba Rirashe:Ni iki cyakugoye mu buzima busanzwe ndetse na Politike?
Coletha Ruhamya: Ni byinshi…ariko ndi mu ishuri mu buhungiro hari igihe nahinduye izina mva kuri Coletha Uwineza nitwa Pascasie Pawulo kubera ko Abanyatanzaniya batwangaga, iyo bamenyaga ko uri Umunyarwanda byarakugoraga, byabaye ngombwa ko nshaka izina nari mpuriyeho n’Umunyatanzaniya witwaga Pascasie Pawulo, icyakora nagize amahirwe kuko Pascasie ryari izina rya Mama naho sogokuru wanjye nawe yitwaga Pawulo, nongeye kwitwa amazina yanjye y’ukuri ari uko ndangije Masters, urumva ko bitari byoroshye!
Izuba Rirashe: Hanyuma se muri MININFRA byari bimeze gute, umwanya wa Politike utari umenyereye?
Coletha Ruhamya: Ubundi biba byiza iyo ugisha inama, iyo ufite support (gushyigikirwa) ntabwo bikugora, ndibuka ko na Perezida anshinga imirimo yansabye kutajya nihererana ibintu. Buriya Minisiteri y’Ibikorwaremezo iragoye cyane! Nibuka ko hari igihe twagombaga kubaka inganda z’amashyanyarazi, akazi karahawe Company y’Abanya Sri-lanka, ibintu biranga rwose, kugeza ubwo twafashe icyemezo cyo kubahagarika kandi haragiye hatangwa amafaranga, ubwo tugashaka abandi kandi buri gihe ariko usabwa raporo. Ibyo bintu sinzabyibagirwa…byaratugoye cyane.
Ikindi, ni ukujya nk’ahantu mu giturage ugasanga bavoma amazi mabi, ukabura icyo ubafasha kandi biri mu nshingano zawe kubaha amazi meza.
Izuba Rirashe: Mu gihe cyawe uri ku rwego rwa Minisitiri wakoranye ute na bagenzi bawe, ubona ute abo mwakoranye?
Coletha Ruhamya: Abandi bo sinabavuga cyane ariko Perezida wa Repubulika[Paul Kagame] ni umuyobozi ukunda igihugu n’abaturage kandi akabitangira, ntabwo yikunda nk’abandi bategetsi mu bindi bihugu.
Ubwanjye niyumviye umuminisitiri umwe anenga ubuyobozi bw’igihugu cye (twari twahuriye mu nama) ahubwo arimo gushima Perezida Kagame. Nibuka ko hari n’undi (Minisitiri wo hanze) numvise avugana n’umushoramari amubwira ko bafatanya gushora imari yabo mu Rwanda kuko mu Rwanda bari “serious”. Jyewe byarantangaje cyane kumva umuyobozi udashima iby’iwabo agashima imiyoborere y’u Rwanda! Abandi bantu usanga bifuza Perezida Kagame.
Coletha Uwineza Ruhamya yatangarije ikinyamakuru Izuba Rirashe ko ashimishwa no gukora ikintu kikagira Impact (ingaruka nziza) ku bandi, abyuka saa kumi n’ebyiri akavuga “agasengesho gato ko gushimira Imana uko baramutse”. Agera ku kazi saa 07:15, akenshi ataha hagati ya saa moya na saa mbiri z’umugoroba.
Akunda gukora siporo ariko muri iyi minsi ngo yaradohotse nta kiyibonera umwanya, iyo yabonye umwanya akora Gymn ariko yigeze no gukina Tenis.


text:
Uyu mubyeyi w’abana babiri aherutse kwandika igitabo mu Giholandi yise "Waar ga je heen, Bayiza?" ("Urajya he Bayiza ?" kivuga ku kurokoka kwe muri Jenoside n’amateka asharira yibuka.
Kwegerana na Mukarubayiza agasubiriramo amateka ye, ubyumva nk’ibyabaye ejo nubwo hashize imyaka 23 Jenoside yakorewe Abatutsi ihagaritswe n’Ingabo zari iza FPR Inkotanyi, zari zirangajwe imbere n’Umukuru w’Igihugu, Paul Kagame, muri iki gihe.
IGIHE yahisemo kubaha ubuhamya bubaje bwa Mukarubayiza mu magambo ye.
Nitwa Mukarubayiza Joséphine mvuka i Maraba muri Butare (mu Karere ka Huye), Jenoside yatangiye ndi aho bita i Cyarwa muri Butare, ari naho narokokeye. Mvuka mu bana umunani, imfura yacu yitwaga Mukandida Julienne, Valerie Mukagakuba, Réverien Ntambara, Nsabimana Vianney, Asteria Mpfizi, Seraphiné Nyirarukwavu nanjye na Rutambika Theogène.
Aba bana babyawe na Mutwarangabo Anastase na Nyirakabano Therese « muri Jenoside yakorewe Abatutsi ikintu cyambabaje cyane ni abana bato twari kumwe aho twese badutaye mu mwobo bamaze kudutema, njye njyenyine, ninjye wabashije kuwuvamo mu bana benshi twari kumwe icyo gihe. Kugeza uyu munsi mpora nibaza nti ‘Kuki nabasizemo, kuki ntaretse ngo dupfane, ese kuki ntabashije kubakuramo ?’»
Ndibuka ko nabasizemo muri uwo mwobo barimo babara cyane bataka, ni uwo nabashije kugerageza kuvanamo muhetse yarancitse kubera igitenge nari namuhambirije cyacitse arongera agwamo.
Abo bana rero barambabaje cyane, ni abana bari bakiri bato, ntacyo bazi ku mpamvu bagirirwaga nabi, batazi icyo bazira. Byanze kumvamo.
Icyo gihe nanjye mvamo nashakaga kujya gutabaza ngo babavanemo kuko sinarinzi uburemere bw’ibirimo bitubaho, ngeze hejuru nabonye umusirikare narinzi, wajyaga aca imbere y’iwacu kenshi, mbona ari umuntu mwiza, mubwiye ngo abavanemo ati “ ahubwo bo bagize Imana babataye mu mwobo kuko abandi bo bari hanze imbwa zirimo zirabarira hanze”.
Naje kubabazwa no guhura n’umwe mu babyeyi b’abana bishwe turi kumwe witwa Gorethi Byukusenge utuye mu Rwanda, twarahuye mbura aho mpera mubwira uko bishe abana be, Olivier Ntwali, Vanessa Inkindi, Iradukunda Christian.
Ikindi cyambabaje ni ukubura abo mu muryango wanjye bose, abari i Butare, abandi bari barashatse hirya no hino.
Nkimara kurokoka nafashe inzira njya i Kibungo kureba niba hari uwaba yararokotse mu bari bahatuye bo mu muryango wanjye hafi ya Tanzaniya, njyayo bingoye cyane, kuva i Butare ukajya Kibungo muri icyo gihe nta n’amafaranga mfite ngenda ntegatega, ngezeyo naho nsanga barishwe batabwa mu mazi, mbibwirwa n’abaharokokeye bananshumbikiye muri iyo minsi, agahinda kaba kenshi kuko nagarutse amaramasa, ni byinshi nibaza ntabwo nabirondora byose, ibindi nabishyize mu gitabo.
Ikindi cyaje kumbabaza cyane ni uko nageze hano mu Buholandi nshaka aho naruhukira ayo mateka mabi narimvuyemo ariko naje kwisanga ndi jyenyine ntawe mbwira ngo anyumve.
Kuko naburaga rwa rukundo rw’umuntu ukuzi, bitari no kuvuga gusa abo mu muryango wanjye ahubwo na wa muntu mwaturanye mwabanye mu buto, muganira mugahuza.
Aba bavandimwe banjye n’abana babo maze kuvuga banditse no muri iki gitabo, kugira ngo batazibagirana, nanjye ubwanjye ntazabibagirwa, n’abana banjye bazamenye ko bari bafite umuryango, ko ari abantu babayeho bakamburwa ubuzima bazira uko bavutse.
Nijye wari muto muri bo, nari umuhererezi, nari umwana wishimye uri mu muryango mugari uhabwa urukundo, urwo rukundo nahawe mu bwana rukaba ari narwo rumbeshjeho.
Impamvu yo kwandika igitabo
Iki gitabo rero nacyise “Urajya he Bayiza ?” Kucyandika byamfashe igihe kuko nibazaga uko nzajya mbwira buri wese duhuye hano ntuye uwo ndiwe, aho mva n’impamvu ndi hano mu Buholandi, kuko bahoraga bambaza ngo uri uwahe kuki waje ino, n’ibindi; nibwo nigiriye inama yo kwandika amateka yanjye muri Jenoside yakorewe Abatutsi narokotse. Kuko numvaga kutabivuga kuri njye ari nk’igihombo gikomeye.
Nagerageje kucyandika bigoranye kuko ururimi rw’Igiholandi nari ntararumenya, nza gufashwa n’Umuhorandikazi witwa ‘Etty Jonker’, nshimira cyane kuko yaritanze bikomeye ngo ngere ku musozo wacyo.
Mu mushinga wo kugishyira mu ndimi nyinshi
Nkaba mfite umushinga wo kugishyira mu Kinyarwanda, Igifaransa n’Icyongereza igihe nzabishoborera kugira ngo gisomwe na benshi, bamenye amateka twabayemo muri Jenoside yakorewe Abatutsi hatazagira uwibeshya avuga ko abacu batishwe urw’agashinyaguro bazira ubusa.
Nicyo numva nasigariye ni ukubavuga, uko bari bameze, urukundo rwabo, ibyo bakundaga, ibyo bakoraga uko bishwe kuko byose narabibonye, si nabonye ibyo mu Rwanda hose ariko ibyaho narindi narabibonye n’amaso.
Hano ntuye nifuzaga ko bambona nk’umuntu nkabo ufite aho akomoka, ufite igihugu n’aho avuka koko.
Abana banjye kandi nabajyanye no kureba aho abanjye bose biciwe mu Rwanda n’ubwo bari bakiri bato. Muri make niyo mpamvu nanditse iki gitabo.
Ubu rero nashyize umutwaro umwe ku ruhande nubwo kwandika bitambuza guhoza abanjye ku mutima, ariko nzi ko batazibagirana.
Ikindi kiza ni uko iki gitabo cyatumye abo duturanye b’Abaholandi batakimbaza byinshi ku buzima bwanjye n’impamvu mba hano.
Iki gitabo cyatumye bakurikirana amateka y’igihugu cyanjye, ubu bazi aho twavuye naho tugeze, usanga bakurikira cyane kuko kenshi baza kumbwira ibyo basoma babonye kuri televiziyo kandi ntawababeshya kuko bazi ukuri kose.
Ni igitabo kandi cyagize akamaro mu mashuri ya hano dutuye biciye mu buyobozi bw’uyu mujyi dutuyemo, abanyamakuru ba hano bacyanditseho no kuri za Terviziyo kivugwaho cyane.
Cyakorewe ubuvugizi gikwiye kirasomwa cyane, kugeza aho ibitabo nari nakoresheje bya mbere byanshiranye, bakiguraga batoye umurongo rwose.
Byaranshimishije cyane kuko n’abana bato mu mashuri mato baragisomye, usanga rimwe narimwe bambaza ibibazo, bitewe n’ibyo basomye, bikaba ngombwa ko mbafatira umwanya nkabasubiza.
Uyu munsi ikinezeza ni uko batakimbaza ibyerekeranye na Jenoside ahubwo bakurikira ibijyanye n’igihe tugezemo mu Rwanda ugasanga biranejeje cyane kuko u Rwanda rw’uyu munsi na njye aho nshiye hose mpacana ishema nemye.


text:
News Details
Category: News
NCPD YASOREJE MUSANZE IBIGANIRO BYO GUKORERA UBUVUGIZI MU ABANTU BAFITE UBUMUGA MU KWINJIZWA MURI GAHUNDA Z’ITERAMBERE
Nk’uko yabivuze mu ijambo rye ritangiza ibiganiro, Emmanuel Ndayisaba Umunyambanga Nshingwabikorwa w’Inama y’Igihugu y’Abantu bafite Ubumuga yagaragaje bimwe mu bigiye kuganirwaho kuri uyu umunsi wo gusoza ibiganiro k’ububuvugizi mu kwinjiza abantu bafite ubumuga muri gahunda z’iterambere ridaheza kubera ko akarere ka Musanze gaherutse utundi turere twose. Iyi nama kandi ni umwanya wo gusasa inzobe abantu bagahabwa ijambo bakagaragaza ibibazo byihariye abafite ubumuga bahura nabyo kugira ngo hafatwemo imyanzuro ifatika kugira ngo akarere ka Musanze gakomeze kuza imbere mu gutanga ubufasha bukwiriye Abantu bafite ubumuga, ibikorwa neza bishimwe ibidakorwa neza bishakirwe umuti. Mu ijambo rya Ntirenganya Martin Umuyobozi w’Ishami ry’Iterambere ry’Imibereho myiza y’Abaturage wagaragaje ibyo Akarere ka Musanze kamaze kugeza ku bantu bafite ubumuga. Ubu mu karere ka Musanze abafite ubumuga ni 6245, hakaba harashyizweho n’ibigo 3 bikorana n’abantu bafite ubumuga mu karere ka Musanze. Ibyo bigo bigizwe na Centre Saint Vincent ikigo gifite abana 259 bitabwaho n’abakozi 10 bahoraho n’ikigo gihabwa ubufasha n’ubuyobozi bw’akarere buri mwaka aho mu 2015 bahawe miliyoni 2. Ikigo cya FCYF (Fair Chilidren Youth Foundation) Ni ikigo gifite abana 56 abakobwa 27 n’abahungu 29. Hari ikigo cya BSVI (Blessing school for the Visual Impaired) cy’abatabona cyatangiranye abana 12 icyenda biga bifashishije inyandiko igenewe abatabona ya braille,b atatu muri bo babaye basubijwe mu miryango kubera ikibazo cy’uburwayi.
Umuyobozi w’Akarere ka Musanze arashimira Inama y’Igihugu y’Abafite ubumuga k’ubufatanye bakomeje kugirana n’Akarere Musanze mu gushakira hamwe uko abantu bafite ubumuga bagira imibereho myiza.
Akomeza agira ati kuba uyu munsi habayeho gahunda yo kuganira n’ubuyobozi hagamijwe kureba uko twakwinjiza muri gahunda abantu bafite ubumuga ni iby’agaciro kandi hari ikizere bizashoboka.yashoje ijambo rye avuga ko gufasha Abantu bafite Ubumuga biri mu Nshingano za buri wese akaba ariyo mpamvu abantu bafite ubumuga binjizwe mu bikorwa byose bya Leta haba mu makoperative, mu mirimo ya Leta, mu mirimo yose abafite ubumuga ntaho bahejwe.
AKARERE HARI IBYO KAGISABWA
Mu karere ka Musanze hari ibyakozwe , Executive Secretary wa NCPD Ndayisaba Emmanuel ati Nyakubahwa meya batweretse byinshi byakozwe, isoko ryaravuguruwe harimo inzira z’abantu bafite ubumuga, ese izi nyubako z’ubuyobozi ko tubona nazo zifite ubumuga harakorwa iki?. Meya avuga ko mu mikoro akarere gafite ajyanye nuko iterambere ryihuta ni uko Akarere ka Musanze kari ku isonga mu bikorwa binyuranye dore ko ari aka 2 mu mihigo y’uyu mwaka. Ati kuba turi aba kabiri mu mihigo mpagaze ku maguru abiri nemeza ko umujyi wa Musanze ari uwa kabiri kuri Kigali, tuzaba aba mbere ari uko twakoze ariko ibikorwa byose bigashingira ku mibereho myiza n’iterambere ry’abaturage, inzu mubona zitorohereza Abafite Ubumuga zubatswe kera ariko mu mwaka utaha tuzaba dufite ibiro by’akarere binyuranye n’ibi mubona, bizaba bifite inzira z’abafite ubumuga kandi zibageza mu biro byose bashakamo servise.
ABAFITE UBUMUGA BAFITE UBURENGANZIRA
Mukarugwiza Clemence Legal Advisor avuga ko hari itegeko rirengera abana bafite ubumuga badashyirwa mu ishuri. Yabajije abaje mu biganiro niba babizi, ati ese iryo tegeko ryaba risobanurirwa abaturage? itegeko rirahari kandi rikwiye kubahirizwa si impuhwe za mwarimu zo kumwigisha cyangwa kumushyira mu ishuri, umwana ufite ubumuga agashyirwa mu ishuri kuko afite uburenganzira bwose. Yakomeje agira ati ku bijyanye n’umurimo byo ni ihamwe ko Abafite Ubumuga badakorerwa ivangura ku bijyanye n’akazi ndetse itegeko rivuga ko mu gihe cy’ipiganwa iyo babiri banganyije amanota, ufite ubumuga niwe uhabwa akazi. Mu gusoza ikiganiro Mukarugwiza Clemence yasabye abatorewe guhagararira Abafite kubabera ijisho no guharanira uburenganzira bwabo.
Bwana Jabo Paul Umunyamabanga Nshingwabikorwa w’Intara y’Amajyaruguru ubwo yasozaga ibiganiro, yashimiye uburyo Akarere ka Musanze gakomeje kwitwara mu mihigo y’igihugu. Yakomeje avuga ko nta mpamvu n’imwe yo kuvuga ko abantu bafite ubumuga badashoboye akaba ariyo mpamvu yasabye buri wese kwishakamo ibyo ashoboye noneho ibyo badashoboye bazafaswe kubigeraho. Inama yarangiye hemejwe Kwihutisha gahunda z’iterambere Abafite Ubumuga muri gahunda z’iterambere,kubaka inyubako zidaheza abafite ubumuga no kuvugurura inyubako za kera, gukangurira abafite ubumuga kwiga ikoranabuhanga, guhugurira abakira abantu mu mirenge uburyo bwo kwakira Abantu bafite ubumuga.


text:
Mugiraneza Gustave na China Raod ishyamba si ryeru!!!
Ububanyi n’amahanga buhagurukire Mugiraneza Gustave atazasebya u Rwanda.
Bimaze kumenyerwa ko abashaka ubuhungiro bagenda basebya u Rwanda ko batotezwa ,kandi bamwe biterwa n’amakosa baba bakoze bagahunga ubutabera.
Amakuru akomeje gusakara ko Mugiraneza Gustave ngo yaba yatorotse kubera China Raod yayishoye mu manza zitandukanye ikaba yarazitsinwe yaranatangiye kuzishyura akayabo ka mamiliyoni. Twanyarukiye ku cyicaro cyaho Mugiraneza Gustave mu Kiyovu cyitwa icy’abakire ,abazamu banga ko twinjira.
Tukihagera twaberetse amakarita ko turi abanyamakuru batubwira ko ababakoresha bababwiye ko nta munyamakuru wemerewe kuhinjira. Twababajije niba Gustave Mugiraneza ahari?badusubijeko bamaze iminsi ntawe babona.Twahise tujya aho Mugiraneza atuye mu mudugudu wa Kabizoza,akagali ka Agateko mu mu renge wa Jali,twanyuze ku biro by’umudugudu tuhasanga ushinzwe umutekano witwa Maniragaba Pscal. Twamubajije niba azi umuntu utuye mu mudugudu wabo witwa Mugiraneza Gustave? Yadusubije ko amuzi ariko amaze igihe ntawe abona. Twagiye kwa Mugiraneza tuhasanga umuzamu wenyine.
Twamubajije niba Mugiraneza ahari? Umuzamu we yatubwiyeko ntawuhari,ko yagiye ku kazi,ariko ko amaze iminsi we n’umugore badahari. Aha rero niho hatangiye kugirirwa amakenga ku bivugwa ku itoroka rya Mugiraneza. Ese koko Mugiraneza imanza yashoyemo abashinwa bakazitsindwa byatumye atoroka?Inzego zibishinzwe zizatubwire niba Mugiraneza ahari?Abo mu nzego zizewe twaganiriye tuganira banze ko amazina yabo yatangazwa badutangarije ko Mugiraneza ngo yaba yaratangiye gushaka gusaba ubuhungiro mu gihugu cy’u Bushinwa kugirango ahunge u Rwanda bityo atazabazwa amwe mu makosa yakoreye bamwe mu banyarwanda bakoreraga China Raod bakirukanwa mu buryo butaziguye.
Imanza China Raod ikomeje kuzitsindwa ubutitsa kandi mu gihe Mugiraneza wazigizemo uruhare atagaragara ngo abisobanure. Nimero ya Mugiraneza 0788304651na Tigo ye 0723674497 twayigerageje yanga gucamo.Uwagira amakuru arenze kuri aya yayaduha.
Ephrem Nsengumuremyi


text:
Mutesi Scovia
Abana bahagarariye abandi mu Mujyi wa Kigali basaba ababyeyi babo kubabera inshuti aho kubabera abanyamategeko. Babasaba kugira umwanya wo kumva ibitekekerezo byabo, bakababera abajyanama aho kubahatira kumva ibyo babategeka.
Ibi byagarutsweho mu nama yahuje abana bahagariye abandi mu karere ka Nyarugenge, banatumira abahagariye abandi mu tundi turere tw’Umujyi wa Kigali aho baganira uko hafatwa ingamba mu kwirinda ihohoterwa rishingiye ku gitsina cyane cyane inda mu bangavu.
Umwe mu baganiriye n’Ikinyamakuru Panorama, uhagariye abana mu karere ka Gasabo, Iribagiza Umurisa, avuga ko ababyeyi bakwiye kuba inshuti z’abana kurusha kuba abanyamategeko babo.
Iribagiza yagize ati “ababyeyi bacu bakwiye kutubera inshuti, bakatubera ababyeyi kuruta kuba abanyategeko, aho umwana ahora avuga ngo Papa cyangwa Mama aranyica. Uba utabasha kumwisanzuraho kubera ko igihe cyose agutegeka ibyo ukora atakugishije inama, ngo akwereke n’ibyiza byabyo, agahora avuga ngo ndagutegetse nutabikora urambona.
Ariko iyo ari inshuti yawe umubwira buri kimwe, akabona uko akugira inama, bituma akurinda n’abagushuka. Ibyo na byo ni bumwe mu buryo bwafasha mu kwirinda ibishuko harimo n’izo nda mu bangavu.”
Umuyobozi w’Akarere ka Nyarugenge Wungirije ushinzwe imibereho myiza Ndayisenga Jean Marie Vianney, avuga ko kuba hari ingamba nyinshi zashyizweho mu kurwanya ihohoterwa rikorerwa abana ari kimwe mu bizaca inda ziterwa abangavu.
Yagize ati “Hashyizweho ingamba zihamye zo kurwanya ihohoterwa rikorerwa abana harimo no guhangana n’ikibazo cy’abana baterwa inda, usanga n’uwakoze icyo cyaha ntabihaniwe.
Hariho gahunda yo gutanga amakuru uhereye ku mudugudu, aho tumenya ko umwana atakiga cyangwa afitanye ibibazo n’ababyeyi be ku buryo kubona amakuru ari kimwe, ariko n’ababyeyi bakwiye kwita ku bana, bakabaginiriza bakabatinyuka, bakisanzura, nibwo umubyeyi amenya uko umwana yitwara kuko ni inshuti ye.”
Ndayisenga yakomeje avuga ko ababyeyi bafatanyije n’abana ndetse n’inzego zitandukanye bazabigeraho. Avuga kandi ko ibiganiro bahaye abana ari inama bazageza kuri bagenzi babo hamwe n’imiryango itari ya Leta nk’uko ihuriro ry’imiryango iharanira uburenganzira bwa muntu (CLADHO) ribafasha hamwe n’indi miryango itandukanye.
Inda ziterwa abangavu byakomeje kumvikana nk’ikibazo gikomeye mu muryango nyarwanda aho umwaka wa 2016 abagera ku bihumbi cumi na birirwi magana atanu (17,500) babyaye, mu gihe kugeza ubu nk’uko bitangazwa na CLADHO abagabo bagera ku ijana ari bo bonyine bamaze gufungirwa gusambanya abana bakabatera inda.


text:
Umwuka Wera niwo wubatse itorero/ Rev. Karangwa John
Iki kigisho cy’umwuka wera kigishijwe tariki ya 19/5/2018 ubwo abayoboke n’abayobozi batandukanye b’Itorero rya ADEPR ururembo rw’umujyi wa kigali, bari mugiterane, cyo kwizihiza umunsi mukuru wa Pantekote, cyabereye muri stade ya ULK.
Abakirisito ba ADEPR ururembo rw’umujyi wa Kigali bahuriye hamwe kugirango basenge Imana ihembure Umwuka Wera mu mitima yabo.
*Ibyakozwe n’Intumwa 1:8 Icyakora muzahabwa imbaraga... Aya ni amagambo Yesu yavuze asezera abigishwa be. Uhereye ku murongo wa 6 abigishwa bari bari kumubaza niba ari cyo gihe yenda kugaruriramo ubwami , ni uko kuwa 7 arabasubiza ati ibyo si ibyanyu kubimenya... Yesu ntabwo umunsi na we awuzi ariko ababwira iby’ Umwuka wera.
Rev. Karangwa John, umuvugizi wungirije ushinzwe ubuzima bw’Itorero yavuzeko Umwuka Wera ari wo wubatse itorero:
Muzahabwa imbaraga: Izi mbaraga ntabwo ari iz’umubiri nkizo tubona ntabwo zipfa kubonwa n’amaso. Ntabwo ziva mu guterura cyangwa kurya byinshi,oya ahubwo izi mbaraga ni imbaraga zidasanzwe. Izi mbaraga zirukana abadayimoni, izi mbaraga nizo zasenye Yeriko...
Izi mbaraga nizo Eliya yuzuye igihe abahanuzi b’ibigirwamana bari bagwiriye muri Isirayeli.
Umwuka wera: Niwo unihira iminiho itorero,niwo uriyobora. Ni umwuka w’Imana Yera. Izi mbaraga z’umwuka wera ntabwo zigaragara.
Muzaba abagabo no guhamya: Iyo wahawe imbaraga z’Umwuka wera uhamya kugira neza kw’Imana. Bibiliya ivuga abagabo bahamije. Iyo usomye Daniyeli 3:16 ubona abagabo batatu(Saduraka, Meshaki n’Abedenego) bahamije bamaze kuwuhabwa banga kuramya ibigirwamana bemera guhamya no mu gihe kigoye. Umuntu wawuhawe ahamya Imana ibihe byose. Eliya yarahamije ahuye na Ahabu kubwo Umwuka wera wari umurimo, bahuye na Eliya aramubwira ati" ni wowe n’inzu ya so mwateje ibyago kubwo guta Imana" iyo umuntu afite umwuka w’Imana arahamya.
Yohana nawe yarahamije mu gihe cy’akarengane nuko arababwira ati Uwo nakozeho ntabwo namwihakana mukore ibyo mushaka byose.
Petero nawe yarahamije, iyo usomye mu gitabo cy’Ibyakozwe n’Intumwa urabibona. Ati Yesu uwo mwishe mu kamubamba.
Yakomeje avugako Umwuka wera ari umuyobozi:
Yohana 16:13 :Uwo mwuka w’ukuri naza azabayobora mu kuri kose...." niwe uha itorero icyerekezo. Umwuka wera niwe wenda ku bya Data, ku byenda kubaho akabitubwira..
Niwe uduha icyerekezo cy’ubugingo n’itorero. Yohana 14:20 Uwo mwuka wera ab’isi ntabwo bawuhabwa" Hari abavuga ngo abantu bahabwa uyu mwuka bakayoba. Umuntu uyobera mu mwuka aruta cyane kure uyobera mu mubiri. Nahura n’uwayobeye mu mwuka wera aho guhura n’umunyamubiri. Ipfa kuba ariyo ivuze niyo bakwicaza, bakagukubita inkonji...
Imbaraga z’umwuka wera zirahishwe ariko ziri mu bantu b’Imana. Iyo umuntu adafite umwuka wera yigira umunyabwenge cyane. Uzahure n’umunyamwuka ntugahure n’umunyamubiri. Iyo ufite umwuka wera arakuyobora. Nubwo abantu bari kwishushanya, imbaraga z’Umwuka wera zo zirihagije ziri hejuru y’izindi zose. Imbaraga z’Umwuka wera zirahamya.
Umwuka wera urashakwa. Iyo umuntu yabaye mu bihe by’Umwuka wera niyo agize intege nke yibuka ko yigeze kuwugira naho utarawigize agirango ni ibintu bisanzwe.
Abantu basigaye barigize ngo ba Smart ngo barajijutse. ariko Daniyeli yabaye smart mu buryo bw’Umwuka wera nubwo yari Minisitiri w’Intebe mu gihugu kitari icye.
Abantu birirwa bavuga ngo kera. kubwo kutemerera Umwuka wera bigize nyirandabizi ! Umwuka wera se azaza ate abantu baririmbira, bakabwiririza ku byaha? Ariko we iyo yaje yemeza ibyaha abantu bakihana. Iyo wageze mu itorero ry’Umwaka wera urabyumva.
Mwuka w’Imana arafuha. Birakwiriye ko tugira ibihe by’Umwuka w’Imana ukatuyobora.
Ibyakozwe n’intumwa 2:48 “Petero we aravuga ngo nimwihane mubatizwe muhabwe Umwuka Wera kuko ari isezerano ryacu n’abana bacu.”
Mbifurije ko twaba abapantekote muri iki gihe buzuye Umwuka w’Imana.


text:
Burugumesitiri Ntaganzwa ngo yabwiye Abatutsi ko agiye kureba intambara y’amasasu n’inka
Urugereko rushinzwe kuburanisha Ibyaha Mpuzamahanga n’Ibyaha byambukiranya Imipaka, kuri uyu wa 18 Gicurasi 2018 rwasubukuye urubanza rwa Ntaganzwa Ladislas wahoze ari Burugumesitiri wa Komini Nyakizu muri Perefegitura ya Butare ushinjwa uruhare muri Jenoside yakorewe Abatutsi.
Ubushinjacyaha mu kumushinja iki cyaha bwifashisha ibyo bwabwiwe n’abatangabuhamya ndetse n’inyandiko zanditswe na Ntaganzwa mu gihe cya Jenoside, mu kumushinja ibyaha bya Jenoside.
Mu byo ashinjwa harimo icyaha cyo gukora Jenoside, icyaha cyo kwica nk’icyaha kibasiye inyokomuntu, icyaha cyo kurimbura imbaga, icyaha cyo gusambanya abagore ku ngufu n’icyaha cyo gushishikariza abantu gukora Jenoside.
Ibimenyetso ubushinjacyaha bwagejeje mu rukiko uyu munsi bikaba byibanze ku kugaragaza ko Ntaganzwa yari afite umugambi wihariye wo kurimbura Abatutsi.
Hasomwe ubuhamya bugera kuri 20 bushinja, bwose buhuriza ku kuba gutwikira Abatutsi byarahereye mu ma Komini ya Gikongoro yahanaga imbibi na Nyakizu ku wa 11 Mata 1995.
Abatutsi bo muri ako gace ngo bahungiye kuri Paruwasi ya Cyahinda, maze abo muri Nyaruguru na bo batangira kubasangayo kubera ubwoba.
Abenshi mu batangabuhamya babwiye ubushinjacyaha ko ku wa 15 Mata 1994, Burugumesitiri Ntaganzwa Ladislas yagiye kuri Paruwasi Cyahinda akabwira Abatutsi bari bahunze ko basubira mu ngo zabo, kuko ngo ari amahoro.
Icyo gihe ngo bamusubije ko ntaho bajya kuko bari barabasenyeye abandi bakabatwikira, bakaba ntaho bari bafite bajya.
Mu mvugo ihurizwaho n’abatangabuhamya benshi, Ntaganzwa ngo yahise agira ati “Amafaranga y’Abatusi bayaguze inka, ay’Abahutu bayagura imbunda, tugiye kureba intambara y’inka n’amasasu.”
Abatangabuhamya bavuga ko Ntaganzwa yahise aha Abatutsi baturutse mu yandi ma komini iminota 30 ngo babe bamaze gusubira iwabo, maze mu gihe iyo minota itararangira ngo aba atangiye kurasa kuko yari afite imbunda.
Aba batangabuhamya bose bahuriza ku kuba Ntaganzwa yari afite imbunda, kandi ko ari we warashe mbere abajandarume na bo bagatangira kurasa muri icyo kivunge cy’Abatutsi bivugwa ko babarirwaga mu bihumbi 50.
Abatangabuhamya kandi hafi ya bose bavugaga ko Ntaganzwa, muri ubwo bwicanyi bwamaze iminsi itatu, yabaga ari kumwe n’abajandarume n’abapolisi bafite imbunda ngo bakinjira mu nkambi igoswe n’abaturage n’impunzi z’Abarundi bafite intwaro gakondo.
Ngo uwacikaga amasasu ya Ntaganzwa n’abajandarume n’abapolisi, yicwaga n’abo Barundi n’abaturage bakoresheje izo ntwaro gakondo.
Ikindi cyumvikanye muri ubwo buhamya ni uko ngo nyuma yo kumara Abatutsi bari kuri Paruwasi Cyahinda, Ntaganzwa n’abo bari bafatanije mu bwicanyi bagiye no mu ngo guhiga Abatutsi bari bazihishemo.
Inyandiko ziriho umukono wa Ntaganzwa nka Burugumesitiri na zo zifashishijwe nk’ibimenyetso
Muri uru rubanza, ubushinjacyaha bwanifashishije amabaruwa n’inyandiko zitandukanye Burugumesitiri Ntaganzwa yagiye yandikirana n’inzego za Leta zimukuriye, ndetse n’ubuyobozi bw’interahamwe, nk’ikimenyetso simusiga ko yari mu mugambi wo kurimbura Abatutsi.
Bwasomeye mu rukiko ibaruwa yo ku wa 5 Gicurasi 1994, Ntaganzwa yandikiye uwari Superefe wa Supereferegitura ya Busoro muri Perefegitura ya Butare, amusobanurira ibyo babonye bagenzura amarondo muri Nyakizu.
Ni ibarwa isozwa Ntaganzwa abwira superefe ko bamenye ko abagabo bafite abagore b’Abatutsikazi cyangwa se bo ubwabo bakomoka ku Batutsi, bafite umugambi wo gutuma Abahutu basubiranamo.
Umucamanza yabajije aho iby’iryo rondo rihuriye n’umugambi wa Jenoside maze ubushinjacyaha busubiza ko Ntaganzwa atari umuntu usanzwe yari umuyobozi wa Komini, kandi ko amagambo ye n’imyanzuro ye bihabwa agaciro kabyo.
Aha yahise agaruka ku kijyanye no kuba yaravuze ko abagabo bafite abagore b’Abatutsikazi cyangwa se bakomoka ku Batutsi bafite umugambi wo gutuma Abahutu basubiranamo.
Umushinjacyaha ati “Bigaragaza urwango yari afitiye Abatutsi, aho no kugira umugore w’umututsikazi ubwabyo byari ikibazo.” Iki ni ikimenyetso kigaragaza umugambi wihariye wo kumaraho Abatutsi yari afite.”
Yakomeje avuga kandi ko bigaragaza uruhare rwa Ntaganzwa mu kuyobora no kujya ku mabariyeri yicirwagaho Abatutsi.
Indi baruwa ni iyo ku wa 31 Gicurasi 1994, yari ifite impamvu igira iti “Amasasu akenewe muri Komini Nyakizu.” Iyi yo ubushinjacyaha bwavuze ko butazi niba buyita ibaruwa cyangwa inyandiko kuko itagaragaza uwo yandikiwe, icyakora ikaba iriho umukono na cachet bya Ntaganzwa wari Burugumesitiri wa Komini Nyakizu.
Barondoramo umubare w’amasasu w’imbunda zitandukanye yasabaga, na byo bakabyita ikimenyetso ko yatanze imbunda n’ibindi bikoresho byifashishwaga mu kwica Abatutsi.
Umushinjacyaha ati “Mu maperereza twakoze ntaho twumvise ko intambara yageze muri Komini Nyakizu kandi n’iyo yahagera ntibyari mu nshingano za Burugumesitiri gutanga imbunda n’amasasu kandi hari inzego z’umutekano.”
Aha umucamanza yamubajije ikimenyetso simusiga ko ayo masasu yari ayo guha abica Abatutsi, ko atari ayo guha abapolisi ba komini, dore ko bari mu nshingano ze! icyakora, iki ubushinjacyaha ntibwabashije kugitangira ibisobanuro bifatika.
Ibaruwa ya nyuma, ubushinjacyaha bwasomeye mu rukiko yari ufite impamvu igira iti “Kurengera ubusugire bw’igihugu”. Burugumesitiri Ntaganzwa yari yayandikiye Kajuga Robert, wari Perezida w’Interahamwe (Urubyiruko rwa MRND) ku rwego rw’Igihugu.
Muri iyo baruwa yo ku wa 6 Kamena 1994, Ntaganzwa yasabaga Kajuga kumutera inkunga mu kubona intwaro ngo abone uko ahashya “inyenzi” nizitera muri komini ye.
Yanamusabaga ko yamuha umwanya ngo amusobanurire uko ibintu byifashe muri Komini Nyakizu.
Aha umucamanza yabajije umushinjacyaha aho ashingira avuga ko “inyenzi” Ntaganzwa yavugaga ari Abatutsi mu gihe yasobanuraga neza agira ati “Nizitera”.
Ubushinjacyaha bwasubije buvuga ko iyo biza kuba ikibazo cy’umutekano icyo gihe Ntaganzwa yari kwandikira ubuyobozi bw’ingabo z’igihugu aho kwandikira umuyobozi w’interahamwe kandi atari umuyobozi we.
Uru rubanza rwagombaga kuzakomeza ku wa 25 Gicurasi 2017, ariko kubera ko hateganijwe amahugurwa y’abashinjacyaha ku rwego rw’Umuryango w’Afurika y’Uburasirazuba (EAC) ateganijwe kuva ku wa 22-26 Gicurasi 2017, urukiko rwanzuye ko ruzakomeza ku wa 8 Kamena 2017.
Ntaganzwa, ufite imyaka 57, wari Burugumesitiri wa Komini Nyakizu muri Butare mu gihe cya Jenoside yakorewe Abatutsi, ashinjwa kwica Abatutsi barenga ibihumbi 20.
Yatawe muri yombi ku wa 7 Ukuboza 2015 afatiwe ahitwa i Nyanzale mu Majyaruguru ashyira Uburasirazuba muri Repubulika iharanira demukarasi ya Congo, ashyikirizwa u Rwanda ku wa 20 Werurwe 2016.
Ibitekerezo ( 1 )
Ehhh.ntaganda ni umwiza nyine wateguye jenocide ayishyira mu bikorwa.njye narimfite 7 and muri 1994 unkomoka mu karere ka nyaruguru twahungiye nyakizu twaritwavuze ahantu bita in ya gisozi ari ho twihishe abandi bari muri par uwase ya cyahinda bame mubi mu muranga wage bari muri par uwase ntaganda nabajandarume bamaze ku rasa bari basigaye nibo badusize aho in ya gisozi batubwira ko ntaganda yasabye inkunga yamasasu n’abasirikare ngo aze guseba abatutsi twaritwavuze in ya gisozi so a bakuru nafashe iki mezo ko tugenda twee keza I Burundi natwice wenda ntihaba agasigara sinzi bagira umugabo witwa saga Tarama niwe wa tugira ga inama yo kugenda kandi tukagenda mu bice nziri kana ko nubwo umuryango wanjye wahashiriye iyo uwo mugabo atazarakara icyo gitekerezo twarikuzima .ntaganzwa nintetahamwe ze baradukurikiye bica abantu batagira uko bangana .ntaganzwa simbizi pe umuntu wese wari icyahinda warokotse yamushinja. Yagezeho avuga ko bazana kindege ngo natse be neza.imana izamubaze imbaga y’abanyarwanda yamaze


text:
Nyamasheke: Hadutse ibisa n’ibyo gukwa abahungu
Bamwe mu babyeyi bo mu Karere ka Nyamasheke bahangayikishijwe n’umuco abasore baduye, bakaka amafaranga abakobwa kugira ngo bababere abagabo.
Ibyo bintu bafata nko kugura ubukwe, utabonye amafaranga biramugora kubona umugabo kuko ntawamujyana atayatanze.
Abakobwa badafite akazi cyangwa andi mikoro ngo nibo bigora cyane, aho bahoza ku nkeke ababyeyi babo ngo babahe ayo mafaranga kugira ngo babone abagabo.
Umubyeyi witwa Nyirasafari Cecile, avuga ko bibagoye cyane, kuko bimaze kubamaraho umutungo, kuko ngo bamwe basigaye banagurisha ibyo batunze kugira ngo abakobwa babo batagumirwa.
Agira ati “Umusore araza akagusabira umukobwa ugira ngo ni umuntu witonze, bagira ngo bajye mu masezerano ati ‘singukura aha iwanyu batampaye amafaranga!’ ati nimumpe amafaranga umukobwa wanyu mukure aha.”
Uwo muco wiganje cyane cyane mu mirenge ya Nyabitekeri, Bushenge, Shangi na Cyato yose yo mu Karere ka Nyamasheke.
Ikiguzi cy’amafaranga yo kugura umugabo yakwa iwabo w’umukobwa nk’uko abo baturage babivuga, ni uguhera ku bihumbi 400Frw, ashobora no kugera kuri 1.000.000Frw bitewe n’ubushobozi umusore abonana umukobwa cyangwa abo agiye gusaba umugeni.
Uwitwa Nyirarukundo Francoise avuga ko n’abadafite amafaranga bagomba kuyashaka byanze bikunze, kugira ngo abakobwa babo babone abagabo.
Ati “Tujya kubona tukabona umukobwa ararira ngo yabuze amafaranga aha umusore, ati ‘gurisha n’amabati y’inzu uraramo, gurisha n’umusarani n’agasambu nkunde mbone urugo, nanjye nti ese mwana njye narubonye ntanze iki?
ati ‘ibyo ni ibya kera.”
Uwo muco wadutse muri ako gace uturuka hehe ?
Nyiramubyeyi Leonille, umwe mu babikurikiranira hafi, agira ati ”Ku bw’abakobwa bavuga ngo babaye benshi, bamwe bakumva birambiwe. Yaba ari nk’umukobwa ufite imyaka 35 akavuga ngo reka mfe kuyatanga ndebe ko nava iwacu nkabona iryo zina ry’ubugore.”
Ubusanzwe mu muco Nyarwanda, inkwano itangwa n’umuhungu, icyakora mu gihe itabonetse habaho ubwumvikane mu miryango ubukwe bugataha.
Umwe mu basore bo muri ako karere utarashatse ko amazina ye atangazwa, avuga ko azi ibyabaye ku babyeyi baturanye aho umusore yarambagije umukobwa ariko akisubiraho ku munsi w’ubukwe ngo kuko nta mafaranga bamuhaye.
Ati “Icyo kibazo cyaje gukemuka ari uko uwo mubyeyi agurishije n’inzu atekeramo ngo akunde abone amafaranga. Isambu yaragurishijwe ibintu byose biratangwa ku mugaragaro babona ibihumbi 700Frw (yo guhonga umuhungu).”
Abasore basigaye basa n’aho babigize ubucuruzi kuko hari n’abasigaye bashyiraho abakomisiyoneri bashinzwe kubashakira umukobwa ufite amafaranga menshi.
Gaju Jeanne agira ati “Hari n’igihe umuntu aza akaba azi ko mfite ayo mafaranga, ankakoraho ubucuruzi akavuga ko azabijyamo bigakunda, byakunda nkamuha udufaranga kubera ko yangiriye muri iyo dosiye, noneho umugabo nkamubona.”
Abakuze babyamaganira kure bavuga ko bihabanye cyane n’umuco Nyarwanda ugendanye n’ubukwe, kandi bikaba bibatesha agaciro abakobwa, nk’uko umusaza witwa Mutuyemungu Reverien abivuga.
Ati “Ubundi se yakongera kugira agaciro imbere ya Nyirabukwe cyangwa Sebukwe ! nta gaciro.”
Kuba ibyo bikorwa mu bwumvikane bw’abagiye kurushinga hagati yabo, biragoye ko byacika burundu, cyane ko aho bijya hanze ari aho umukobwa cyangwa ababyeyi babuze amafaranga yo guha umukwe ngo abajyanire umukobwa bityo bigatuma hakavuka ibibazo bishobora no gutuma uwo mukobwa abura umugabo.
Mu minsi yashize muri ako karere kandi hadutse icyitwa isake y’umukwe, aho umusore wabaga agiye gusura umukobwa arambagiza, yakirizwaga inyama y’isake akayirya wenyine nk’izimano, aho batayimuzimaniye bikaba byanatuma umukobwa abengwa, gusa ubuyobozi bwarabihagurukiye birarangira.
Ibitekerezo ( 3 )
ibi bintu ndabyemeye cyane.nibabanze bumve imbaraga abasore bakoresheje kugirango babone abagore.kuko twajyaga tubivuga bakaduseka.
nibayatange
Ahaaaaaa,ibibyo se noneho nk’abanyarwana turabyita nkwiki?
nukuri birakabije pe.mwabari mwe ni mwihagarareho
mwokwitesha agaciro.mu menye ko hatubaka amafaranga
ahubwo Imana niyo itanga urugo.


text:
Clement Ishimwe, umuyobozi wa Kina Music yatangarije inyarwanda.com ko bahisemo gusubiramo iyi ndirimbo mu rwego rwo gushimangira ubutumwa buyikubiyemo bukangurira abantu kwirinda kunywa inzoga ku rugero rwo hejuru, bikagera ubwo ubikora bimutera ubukene bukabije kandi akorera amafaranga.
Indi mpamvu Kina Music ikomeje gufatanya na Makanyaga gusubiramo zimwe mu ndirimo ze zo ha mbere, Clement avuga ko ari uko bafitanye imishinga myinshi bagomba gukorana ndetse nyinshi mu ndirimbo bari gukorana zikazasohoka kuri album ya Makanyaga iri gutunganyirizwa muri Kina Music.
Abajijwe icyo bibafasha kuba bakunze gukorana na Makanyaga, Clement yagize ati “ Icyo bidufasha ni uko experience(ubunararibonye) y’imyaka myinshi cyane afite akora umuziki arayidusangiza. Ikindi audience (abakunda ibihangano bye) ye itandukanye n’iya benshi mu bahanzi bacu, bityo bikabahuza. Abakundaga umuziki wo hambere ibahuza n’abakunda uwubu bigatuma baheraho bumva n’izindi ndirimbo zacu.”
Clement anavuga ko umuhanzi Makanyaga na we yabyishimiye cyane. Ati “Ni umuntu mwiza cyane ushaka gusangiza ubunararibonye afite n’urubyiruko rw’ubu,hari byinshi atwigisha kandi biramushimisha cyane kuba hari abantu b’urubyiruko bakorana na we byahafi kangi bafite byinshi bamwigiraho.”
Reba hano amashusho ‘Iryo mbonye’


text:
Ubu bukangurambaga buri gukorwa bukomeje gukwirakwira ku mbuga nkoranyambaga.Uwemeye kwiga yigishwa izina rye mu rurimi rw’amarenga hanyuma agatanga ubutumwa bugamije guhindura imitekerereza y’abandi.
Bamwe mu banyarwanda bazwi batangiye kwitabira ubu bukangurambaga ndetse banagaragaza akamaro kabwo.
Umunyamabanga wa Leta muri Minisiteri y’Ububanyi n’Amahanga, Olivier Nduhungirehe nyuma yo kwiga urwo rurimi, abinyujije kuri Twitter yagize ati “Icyo nababwira ni uko ururimi rw’amarenga rworoshye kandi bishimishije kurwiga. Narabyiboneye. Nigishije abana banjye bimwe mu bimenyetso nize kandi barabikunze.”
Mu bandi babashije kwitabira ubu bukangurambaga harimo umuhanzi Yvan Buravan, Nyampinga w’u Rwanda Iradukunda Liliane, Minisitiri w’Urubyiruko Rosemary Mbabazi n’ umuhuzabikorwa wa gahunda y’imbonezamikurire mu bana bato, Dr Anita Asiimwe.
Buri muntu wemeye ubu bukangurambaga afatwa amashusho, akazajya atambutswa kuri televiziyo zitandukanye zo mu Rwanda mu gushishikariza abandi kwiga no kumenya ururimi rw’amarenga.
Gerard Mutema, Umusemuzi mu Ihuriro ry’abafite ubumuga bwo kutumva mu Rwanda (RNUD) ubwo yaganiraga na CNN yavuze ko kubera ubuke bw’abashobora kumva ururimi rw’amarenga mu Rwanda ari imbogamizi.
Ati “Turi kuziba icyuho cy’ubwumvane hagati y’abafite ubumuga bwo kutumva ndetse n’abumva ariko mu gihe nta bashobora gusemura, hari icyuho kinini. Dukeneye abasemura.”
Ururimi rw’amarenga ni uburyo bwihariye bwo gushyikirana no guhererekanya amakuru bukoreshwa n’abantu bafite ubumuga bwo kutumva no kutavuga.
Buri gihugu bitewe n’umuco wacyo usanga gifite ururimi rw’amarenga rwemewe. Urugero, biragoye kuba wasanga mu rurimi rw’amarenga rw’abanyamerika ijambo umuvure kuko mu muco wabo batawugira.
Mu Rwanda habarurwa abantu barenga 33,000 bafite ubumuga bwo kutumva.


text:
Umuyobozi wa REB, Gasana Janvier
Ikigo cy’ Igihugu cy’ uburezi mu Rwanda (REB), Kuri uyu wa Kabiri tariki 23 Mutarama 2018,cyasohoye itangazo rigenewe abayobozi b’uturere twose ribasaba kwihanangiriza ibigo by’amashuri bigahagarika kwirukana abana kubera ko ababyeyi babo bataratanga amafaranga arimo n’ugahimbazamusyi ka mwarimu.
Iri tangazo ryashyizweho umukono n’umuyobozi wa REB, Gasana Janvier, rivuga ko nyuma y’ubugenzuzi bwakozwe ku itangira ry’umwaka w’amashuri waraye utangiye, hagaragaye ko hari ibigo by’amashuri byatangiye kwirukana abanyeshuri kubera amafaranga basabwa n’ibigo.
Ngo muri ayo mafaranga harimo ayo ibigo byita ay’ isuku, amafaranga y’ ibitabo kandi bitangwa na Leta, amafaranga yo kugaburira abana ku mashuri ku bana baturuka mu miryango ibarurwa mu kiciro cya mbere n’icya kabiri by’ ubudehe, n’ andi mafaranga yose yakwa mu buryo bunyuranyije n’ ubwagenwe na Minisiteri y’ Uburezi.
REB yasabye ubuyobozi bw’uturere gukurikirana no guhagarika ibibazo bigaragara hirya no hino mu bigo by’amashuri bijyanye no kongera agahimbazamusyi kagenerwa abarimu no kwirukana abanyeshuri batagatanze.
Ibasaba kandi guhagarika imikorere itanoze igaragara muri amwe mu mashuri nko kwaka amafaranga yo kwiyandikisha, amafaranga y’isuku, amafaranga y’ibitabo kandi bitangwa na Leta, amafaranga yo kugaburirwa ku manywa (School Feeding) ku bana bo mu miryango ibarirwa mu cyiciro cya mbere n’icya kabiri cy’ubudehe ndetse n’andi mafaranga yose yakwa mu buryo bunyuranye n’ubwagenwe na Minisiteri y’uburezi.
Muri iri tangazo kandi REB yibukije ko ayo mafaranga agenwa ku bufatanye n’inama y’ababyeyi barerera muri iryo shuri, ibyo bigasuzumwa kandi bikemezwa n’ubuyobozi bw’akarere hitawe ku ihame ry’uko nta mwana ugomba kubuzwa uburenganzira bwo kwiga
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
uwakwereka muri 12 Years ya Muhoza muri musanze, kubonamo umwanya barasaba amafranga yumwaka wose, rwose ubu abana baricaye sinzi uko tuzabigenza ababishinzwe mudukurikiranire rwose naho amafranga yo kwiyandikisha byo byabaye umuco.
Turasaba REB agubwo gushyiraho ubugenzuzi (audit)buhoraho cg Auditor Genenal akahahoza ijisho kuko birakabije. Ubuyobozi muri Kicukiro bakurikirane batumenyere inzira amafranga ashyirwaho n’Umuyobozi w’ishuri rya Efotec/ES Kanombe aba yayavanye kuko nta nama y’ababyeyi iba yayemeje. buri gihembwe, buri mwaka agenda yongera aho andi. ubu noneho hagezweho amafr. 4000Frw ngo yo gukodesha matelas kuri buri mwana kandi buri gihembwe kuzageza Yezu agarutse. Ikibabaje kandi ni uko abana babir bararana ku gitanda. Ni ukuvuga ko matelas imwe izajya ikodeshwa ibihumbi umunani byose ku gihembwe (8000).
agahimbaza mushyi ka mwalimu ho ni 20.000Frw. hakiyongeraho amafr 3000 ngo yo gusana ibyangiritse(utamenya ibisanwa), 3000 ya raclette na coupacoupa, 3000Frw y’ ibikoresho byo ku meza byose bigurwa buri mwaka ukibaza ibindi aho biba byagiye bikakuyobera, 2000Frw y’ibikoresho by’ibzamini yandi yiyongera ku mapaki agera mu 1000 abanyeshuri baba batanze.
AKARERE KAZATUMENYERE IZO STOCK Z’IBIKORESHO KO BIHARI KOKO cg NIBA ARI UBUCURUZI BABA BAGAMIJE KWIKORERA GUSA>
Uwanjye amaze 2jour hanze yasubiyeyo tugombye gusinyira asigaye igihe azatangirwa i nyamasheke
Maze batwishyuza mafaranga yo kujya muri Library.burimwana 5000
Ariko ku mugani hazagire udusobanurira ikintu "amafaranga yo kwiyandikisha" asobanuye: umwana usanzwe yiga ku ishuri, avuye mu mwaka umwe arimutse agiye muwundi, asabwa kwishyura bitanu cyangwa icumi ngo yo kwiyandikisha gute uretse ubujura bwahawe intebe? Ese ishuri rishora iki gisaba izo miliyoni kugirango gikore liste y’abana muri classe runaka? Leta nidufashe ice ibi bintu burundu.
mfite Sister wicaye kubera kubura iyomafaranga agahimbazamutyi ka15000frw mudufashekbs
Mwe muracyavuga!!!! Mugenzure ovyo directeur wa LDK Masabo ari gukorera abana murumirwa, wagira ngo kiriya kigo ni akarima ke bwite


text:
Bishop Sibomana Jean wahoze ari Umuvugizi mukuru w’itorero rya ADEPR mu Rwanda na Tom Rwagasana wari umuvugizi wungirije bamaze guhagarikwa no kwamburwa inshingano zose zijyanye n’umurimo w’Ubupasiteri mu itorero rya ADEPR nyuma yo kuvugwaho imyitwarire mibi ijyanye no gucunga nabi umutungo w’iri torero ndetse bakaza kujyanwa mu nkiko
Inama y’abagize biro nyobozi ya ADEPR yateranye kuri uyu wa Kane tariki 05 Ukwakira 2017, yahagaritse Tom Rwagasana muri iri torero nk’uko bigaragara mu ibaruwa Ikinyamakuru Ukwezi.com gifitiye kopi, uyu Bishop Sibomana wahoze ari umuvugizi mukuru na Rwagasana wahoze ari umuvugizi wungirije wa ADEPR bakaza gukurwa kuri iyi mirimo
Iyi baruwa igira iti “Dushingiye ku myitwarire n’imicungire mibi y’umutungo no kutaba inyangamugayo muri ibyo nk’uko bigaragara muri raporo y’igenzura ku mikoreshereze y’umutungo w’itorero rya ADEPR, dushingiye kandi ku mwanzuro wa biro nyobozi ya ADEPR yateranye tariki 05 Ukwakira 2017, tubabajwe no kubamenyesha ko mwambuwe inshingano za Gipasiteri uhereye none tariki 06 Ukwakira 2017”
Tariki 17 Kanama 2017, nibwo Urukiko rukuru rwarekuye by’agateganyo uyu Bishop Tom Rwagasana wari ukurikiranyweho ibyaha byo kunyereza umutungo w’iri torero. Uru rukiko rufashe uyu mwanzuro nyuma y’uko Bishop Rwagasana yari yajuririye ifungwa rye aho yavugaga ko afite uburwayi bukomeye kandi butavurirwa mu Rwanda.
Tom Rwagasana yari afunganye na bagenzi be bayoboranaga ADEPR bagera kuri batandatu barimo Mutuyemariya Christine wari muri Komite Nyobozi y’Itorero ADEPR ashinzwe ubukungu n’imari, Pasiteri Eng. Theophile Sindayigaya wari ushinzwe inyubako muri ADEPR , Gasana Valens wari ushinzwe icungamutungo ,Pasiteri Salton Niyitanga wakoraga mu biro bye nk’umunyamabanga bose urukiko rukaba rwari rwategetse ko bakomeza gufungwa by’agateganyo kuko ubujurire bwabo nta shingiro bwari bufite.
Bishop Tom Rwagasana n’abo bari bafatanije kuyobora ADEPR barimo Mutuyemariya Christine wari ushinzwe imari n’ubukungu na Gasana Valens wari ushinzwe icungamutungo muri ADEPR none kuri ubu aba bo bari muri gereza


text:
Kuri uyu wa mbere tariki ya 25/05/2015 Nyakubahwa Perezida wa Sena, MAKUZA Bernard,yasuye abaturage b’Umurenge wa Nkombo cyane cyane mu rwego rwo kureba uko Imiturire imeze.Muri gahunda ya Sena yo kwegera abaturage harebwa ibibakorerwa no kumenya ibibazo bafite;
Nyakubwa Perezida wa Sena yabanje kuganira n’abayobozi batandukanye barimo Abayobozi b’Umurenge,Utugari,imidugudu n’abafatanyabikorwa batandukanye bo muri uyu murenge.Nyuma yo kungurana ibitekerezo ku ngingo zitandukanye zigendanye n’imiturire inoze,Nyakubahwa Perezida wa Sena akaba yongeye kubibutsa uruhare runini bagomba kugira mw’ishyirwa mu bikorwa rya gahunda z’iterambere.
Nyuma y’inama n’abayobozi batandukanye, Perezida wa Sena yakomeje asura imyubakire muri uyu murenge aho yasuye bamwe mu baturage bavanywe mu manegeka bagatuzwa mu mudugudu wa Nyawenga mu Kagari ka Bigoga urimo ingo 208. Uyu mudugudu ukaba ariwo urimo ibiro by’Umurenge ndetse n’Ikigo nderabuzima. Abaturage bakaba bamwishimiye .
Mw’izina ry’abaturage bose b’umurenge Umuyobozi wa Njyanama y’Umurenge bwana NYANDWI Theophile yamushimiye uko abahoza ku mutima kuko bubaye ubwa 4 abasura mu nshingano zinyuranye yagiye ahabwa mu gihugu. Aha bagaragarije Nyakubahwa Perezida wa Sena ko ubu abaturage bafite umuriro w’amashanyarazi muri uyu murenge bamaze kugera ku kigereranyo cya 42/%. Abaturage bamugaragarije ko bashimira Nyakubahwa Perezida wa Repubulika wambukije amashanyarazi ikiyaga cya Kivu akayabazanira. Ibi rero bikaba byaratumye ubuzima bw’abaturage b’Umurenge wa Nkombo burushaho kuba bwiza
Nyakubahwa Perezida wa Sena akaba yishimiye cyane iterambere rigaragara mu murenge wa Nkombo aho yiboneye ko ibidukikije byabungabunzwe ubu imisozi ikaba igaragaraho icyatsi kibisi mu gihe ubwo yahaherukaga yabonaga imisozi ikakaye ari agasi. Nyakubahwa Perezida wa Sena kandi yishimiye uko imiturire iri guhinduka irushaho kuba myiza mu Murenge wa Nkombo hubakwa inzu zijyanye n’igihe.Ibi byashimwe na Nyakubahwa Perezida wa Sena wagaragaje ko uyu murenge ubonye amashanyarazi vuba ari wo ugeze imbere mu gihugu kuko impuzandengo y’igihugu ari 23%
Abaturage babonye umwanya wo kugaragaza ibyishimo byabo ,aho bashimye ko amashuri yiyongereye ndetse bakaba banafite ishuri rikuru ry’icyitegerezo ritsindisha abahiga bose ku buryo ubu bavuye mu bwigunge, abanyeshuri bavuye mu Ntara zose z’Igihugu baza kuhiga kandi bagatsinda bose.